Diari Oficial de la Generalitat Valenciana


Sumari del DOGV 2613, del 26-10-1995 (1995/836539)

DECRET LEGISLATIU de 24 d'octubre de 1995, del Consell de la Generalitat Valenciana pel qual s'aprova el text refós de la Llei de la Funció Pública Valenciana.
---------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/dlg/1995/10/24/(1)**

### Versions

 01/01/2010 - Actualitat  Text inicial: 27/10/1995 - 31/12/2009 

### Dades del document

Número de DOGV
:   2613

Data del DOGV
:   26-10-1995

Secció del DOGV
:   DISPOSICIONS GENERALS

Número del document
:   1995/836539


Data del document
:   24-10-1995

Organisme emissor
:   Conselleria d'Administració Pública

Tipus de document
:   Decret legislatiu

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 01.01.2009 - 13.08.2010**

 

**Decret Legislatiu de 24 d'octubre de 1995, del Consell de la Generalitat Valenciana pel qual s'aprova el Text Refós de la Llei de la Funció Pública Valenciana.******[1]****

 

[**(DOGV núm. 2613 de 26.10.1995)**](http://www.dogv.gva.es/datos/1995/10/26/pdf/1995_836539.pdf) **Ref. 2769/1995**

 

 

El Decret Legislatiu de 20 de març de 1991, del Govern de la Generalitat Valenciana va aprovar el Text Refós de la Llei de la Funció Pública Valenciana.

La necessitat d'incorporar a la legislació autonòmica la normativa bàsica establida per la Llei 22/1993, de 29 de desembre, de Mesures Fiscals, de  Reforma del Règim Jurídic de la Funció Pública i de la Protecció per Desocupació respecte als plans d'ocupació i les situacions administratives del personal  funcionari, i la derivada de la promulgació de la Llei 17/1993, de 23 de desembre, sobre l'accés a determinats sectors de la funció pública dels o de les nacionals dels altres Estats membres de la Comunitat Europea, dugueren a emprendre la modificació parcial i urgent de l'esmentat decret legislatiu, per tal d'adaptar-lo a la normativa bàsica de l'Estat, mitjançant la Llei 5/1994, de 24 d'octubre, i alhora, van fer-se modificacions en matèria de gestió de personal, supressió de la figura de l'habilitat i la limitació a tres anys de permanència del personal funcionari interí, i amplia, finalment, el marc en què s'ha de desplegar el procés d'adaptació del personal a la naturalesa dels seus llocs de treball.

El principi de seguretat jurídica, establit en l'article 9.3 de la Constitució espanyola, fa aconsellable la promulgació d'un text refós d'ambdues normes, que en substituir-les les clarifique i concrete davant de el personal destinatari.

D'altra banda, la disposició final primera de l'esmentada Llei 5/1994, de 24 d'octubre, de Modificació Parcial i Urgent, d'acord amb allò establit en els articles 59, 60 i 61.2 de la Llei 5/1983, de 30 de desembre, de Govern Valencià, autoritza el Govern perquè dicte un decret legislatiu limitat a refondre i ordenar en un únic text els preceptes que la llei modifica i els que romanen vigents de l'anterior Text Refós de la Llei de la Funció Pública Valenciana.

En aquest text s'ha tingut en compte el susdit mandat, bé que en ordenar-lo i per tal de millorar-ne la tècnica normativa, s'ha alterat en part la numeració, segregant articles en algun cas, refonent-ne en altres i suprimint-ne quan s'ha detectat una duplicitat de conceptes.

 Igualment, i com que posteriorment a la Llei 5/1994, de 24 d'octubre, les Corts Generals han promulgat diverses normes que tenen el caràcter de base del règim estatutari del personal funcionari, dictades a l'empara de l'article 149.1.18a de la Constitució, s'ha considerat que, per tal d'obtenir una major racionalització de l'ordenament, calia incloure, sense cap innovació de la normativa, les normes disperses en un text coherent que en facilite l'ús. Amb aquesta idea s'han transcrit la modificació i el règim transitori de la situació d'excedència per cura de fills i filles, efectuada per la llei 4/1995, de 23 de març, per la qual es regulen el permís parental i per maternitat, i també el sistema de potenciació de la promoció interna com a mecanisme de provisió de llocs de treball que introdueix la Llei 42/1994, de 30 de desembre, de Mesures Fiscals, Administratives i d'Ordre Social, en la Llei 30/1984, de Mesures per a la Reforma de la Funció Pública.

Finalment, s'ha inclòs amb la mateixa intenció racionalitzadora, la modificació que la Llei de les Corts Valencianes 12/1994, de 28 de desembre, de Mesures Administratives i de Modificació del Text Articulat de la Llei de Bases de Taxes de la Generalitat Valenciana efectua a l'article 6 del Decret Legislatiu de 20 de març de 1991, del Govern Valencià, pel que fa a la classificació de llocs de naturalesa eventual.

També s'ha tingut en compte en refondre aquestes normes el que estableix la disposició final segona de la Llei 5/1994, de 24 d'octubre, intentant usar termes no marcats, femení o masculí, per harmonitzar el llenguatge a fi d'evitar una possible discriminació en l'ús.

Per tant, a proposta del conseller d'Administració Pública i després de la deliberació prèvia del Govern Valencià, en la reunió del dia 24 d'octubre de 1995,

 

 

DECRETE

 

**Article únic**

Aprovar el Text Refós de la Llei de la Funció Pública Valenciana, en compliment de la disposició final primera de la Llei 5/1994, de 24 d'octubre, de Modificació Parcial i Urgent del Decret Legislatiu de 20 de març de 1991, del Govern Valencià.

 

 

TEXT REFÓS DE LA LLEI DE LA FUNCIÓ PÚBLICA VALENCIANA

 

 

LLIBRE PRIMER  
 De l'organització de la funció pública

 

TÍTOL PRELIMINAR. De l'àmbit de la llei

 

**Article 1**

1. En l'exercici de les competències atribuïdes per l'Estatut d'Autonomia de la Comunitat Valenciana en els articles 31.1 i 32.1.1 i en les bases establides per la legislació de l'Estat, es dicta aquesta llei, la qual serà d'aplicació:

a) Al personal al servei de la Generalitat Valenciana, determinat en l'article 2.

El personal laboral es regirà per la legislació d'aquest caràcter, sense perjudici que se li apliquen les normes del llibre primer d'aquesta llei que expressament l'esmenta.

b) Al personal de l'Administració Local que no tinga habilitació de caràcter nacional, i que es regirà per la legislació bàsica de l'Estat en matèria de règim local, i per allò que disposa aquesta llei i el seu desplegament  normatiu, sense perjudici de les competències i de l'autonomia de l'Administració Local.

c) Al personal d'Administració i serveis de les universitats de l'àmbit territorial de la Comunitat Valenciana, respectant l'autonomia universitària.

2. Els preceptes d'aquesta llei seran d'aplicació al personal docent, sanitari i investigador al servei de la Generalitat Valenciana en aquelles matèries que no es troben regulades per normes bàsiques dictades per l'Estat i les específiques de la Comunitat Valenciana per al seu àmbit funcional respectiu.

 

 

TÍTOL I. Del personal al servei de la Generalitat Valenciana

 

CAPÍTOL I. De la classificació del personal

 

**Article 2**

1. És personal al servei de la Generalitat Valenciana el de les Corts Valencianes i de les institucions que en depenen, el del Govern Valencià i dels altres organismes i institucions configuradors i dependents de la Generalitat Valenciana.

Les Corts Valencianes, en virtut de la seua autonomia organitzativa, administrativa i financera, desplegaran aquesta mitjançant l'establiment del règim del seu personal, ateses les característiques especials de l'activitat parlamentària.

2. El personal al servei de l'Administració pública valenciana es classifica en:

a) Personal funcionari de carrera

b) Personal funcionari interí

c) Personal eventual

d) Personal laboral

 

**Article 3**

1. És personal funcionari de carrera de la Generalitat Valenciana aquelles persones que, superades les proves selectives previstes en l'article 9 d'aquesta llei en les quals s'exigia una formació general de caràcter administratiu, en virtut de nomenament legal, exerceixen serveis de caràcter permanent, regulats pel dret administratiu, en llocs de treball inclosos en les respectives plantilles i dotats pressupostàriament.

2. També es personal funcionari de carrera de la Generalitat Valenciana aquell que va adquirir tal condició en altres administracions públiques, mitjançant proves selectives per a la superació de les quals calia una formació general administrativa, i s'integren en la funció pública de la Generalitat Valenciana per la via de transferències.

3. Adquiriran també la condició de personal funcionari de carrera de la Generalitat Valenciana els funcionaris i les funcionàries d'altres administracions públiques que s'hi incorporen per concurs de mèrits en les circumstàncies previstes en l'article 9.6 d'aquesta norma.

Igualment adquiriran aquesta condició els funcionaris i les funcionàries de les Corporacions Locals que, després d'haver estat seleccionats pel sistema previst per l'article 10 d'aquesta llei, hagen accedit a un lloc de treball en la Generalitat Valenciana mitjançant els procediments regulats en l'article 20.

4. Així mateix, són funcionaris o funcionàries de carrera de la Generalitat Valenciana aquelles persones  que han superat les proves selectives previstes en l'article 9 d'aquesta llei, en les quals s'haja exigit una formació de caràcter específicament tècnic de conformitat amb la titulació requerida, i en virtut de nomenament legal exercisquen professionalment serveis amb caràcter permanent, regulats pel dret administratiu, en els llocs als que fa referència l'apartat 3 de l'article 16 d'aquesta llei, inclosos en les respectives plantilles i dotats pressupostàriament.

En tot cas, s'inclouen en aquest apartat els funcionaris i les funcionàries de carrera que hagen obtingut tal condició pel seu ingrés en cossos o escales d'altres administracions públiques en les quals s'haja exigit una formació de caràcter específicament tècnic i s'integren en la funció pública valenciana mitjançant transferència.

 

**Article 4**

El personal funcionari, d'acord amb la titulació exigida per al seu ingrés, pertanyerà a un dels grups següents:

Grup A: títol de doctorat, llicenciatura, títol d'Enginyeria, d'Arquitectura o equivalent.

Grup B: títol d'Enginyeria Tècnica, diplomatura universitària, títol d'Arquitectura tècnica, de Formació Professional de tercer grau o equivalent.

Grup C: títol de Batxiller, de Formació Professional de segon grau o equivalent.

Grup D: títol de Graduat Escolar, de Formació Professional de primer grau o equivalent.

Grup E: certificat d'escolaritat.

Per llei de la Generalitat es podran crear, modificar i suprimir els cossos, les classes o escales de funcionaris que es consideren necessaris, tot atenent la naturalesa de la seua funció o la professió específica amb què es corresponguen. ****[2]****

 

**Article 5**

1. Podrà nomenar-se personal funcionari interí en aquells llocs de treball  dotats pressupostàriament i inclosos en les  relacions de llocs de treball, que es troben vacants, que siga necessari  cobrir-los i que no puguen proveir-se de manera immediata per personal  funcionari de carrera, o que hi haja una persona titular amb dret de reserva per qualsevol de les causes previstes en aquesta llei.

2. El funcionari interí haurà de reunir els requisits legals i reglamentaris indispensables per a ocupar el lloc, i, mentre I’ocupe, les seues relacions jurídiques amb l' administració seran de naturalesa administrativa i es regiran pels preceptes d'aquesta Llei que li siguen aplicables. No obstant això, el seu nomenament no els atorgarà cap dret per a I’ingrés en I’administració pública i el seu cessament es produirà quan desapareguen les circumstancies que donaren lloc al nomenament, es proveïsca per funcionari de carrera el lloc corresponent, per qualsevol deIs procediments establits en els articles 20 i 21, o s’amortitze. ****[3]****

La selecció del personal funcionari interí serà fet pel sistema abreujat que s'establisca reglamentàriament, després de la negociació prèvia amb les organitzacions sindicals més representatives, en els termes que estableix la Llei 9/1987, de 12 de juny, en què es respectaran els principis d'igualtat, mèrit, capacitat i publicitat.

 

**Article 6**

1. El personal eventual només exercirà llocs expressament qualificats per les seues funcions de confiança o assessorament especial. En tot cas són personal eventual, donades les funcions d’especial confiança que exerceixen, els conductors al servei directe dels membres del Consell. ****[4]****

a) La classificació dels llocs de naturalesa eventual del Govern Valencià, contindrà exclusivament el número del lloc, la denominació i la Conselleria a què pertany. El nombre de llocs d'aquesta naturalesa i les retribucions de cadascun d'ells seran determinats dins dels crèdits establerts a l'efecte en la corresponent Llei de Pressupostos.

b) El nombre, les característiques i les retribucions del personal eventual de les Corts Valencianes i de les Corporacions Locals seran determinats, respectivament, dins dels crèdits establits a l'efecte en la Llei de Pressupostos,  per la Mesa de les Corts i pel Ple de les Corporacions Locals, quan comencen el seu mandat. En aquest cas, solament podran modificar-se amb motiu de l'aprovació dels pressupostos anuals.

2. El nomenament i el cessament d'aquest personal serà lliure i correspondrà al president o a la presidenta de la Generalitat Valenciana, al president o a la presidenta de les Corts Valencianes, als consellers o a les conselleres i, si escau, als presidents o a les presidentes de les Corporacions Locals. En tot cas el personal eventual cessarà automàticament quan cesse l'autoritat a la qual preste la funció assessora i de confiança. El nomenament, règim de retribucions i dedicació es publicaran en el Diari Oficial de la Generalitat Valenciana  i, si escau, en el de la corporació.

Deixant de banda la facultat de lliure nomenament i cessament de l'esmentat personal, aquest s'haurà de sotmetre, en allò que li siga d'aplicació, al règim administratiu establit per aquesta llei, i mai l'exercici d'un lloc de treball reservat al personal eventual no constituirà un mèrit per a l'accés a la funció pública o a la promoció interna.

 

**Article 7**

1. És personal laboral qui ocupa llocs de treball classificats de tal naturalesa en les plantilles i haja estat contractat d'acord a la legislació laboral i en qualsevol de les modalitats de contractació que aquesta preveja, o haja estat transferit per l'Estat amb aquest caràcter.

2. Este personal no podrà ocupar llocs de treball classificats exclusivament per a personal funcionari. El trencament d'esta prohibició donarà lloc a la nul·litat de l'acte corresponent, sense perjuí de la responsabilitat de la persona que l'ha causat. ****[5]****

3. S'exceptua del que disposa l'apartat anterior el personal laboral que obtinga resolució de l'òrgan competent, favorable al canvi de lloc de treball per capacitat disminuïda, com a conseqüència de la tramitació del canvi de lloc de treball, de conformitat amb la normativa vigent. ****[6]****

 

 

CAPÍTOL II. Dels contractes específics

 

**Article 8**

1. Les administracions públiques compreses en l'àmbit d'aplicació d'aquesta llei podran formalitzar excepcionalment contractes per a la realització de treballs específics i concrets no habituals i de duració limitada. Aquests s'hauran de sotmetre a la legislació estatal de contractes i, si escau, a l'específica de la Comunitat Valenciana, sense perjudici de l'aplicació de la normativa civil o mercantil.

2. L'autoritat o el personal al servei de qualsevol de les administracions públiques referides en l'apartat anterior que amb la seua actuació donara lloc a la conversió d'una relació de les regulades en aquest article en una relació permanent, incorrerà en responsabilitat.

 

 

CAPÍTOL III. De l'accés del personal a la funció pública

 

**Article 9**

1. L'ingrés en la funció pública es produirà mitjançant el compliment successiu dels següents requisits:

a) Superar les proves d'accés, i si escau, curs selectiu o període de pràctiques que s'establesquen.

b) Nomenament conferit per l'òrgan competent, després d'un concurs en què el personal aspirant obtinga un destí elegit entre els llocs de treball triats, d'acord amb l'ordre que haja obtingut després de superar les proves i els cursos corresponents. El nomenament com a funcionari o funcionària de carrera haurà de realitzar-se en el termini màxim de 6 mesos, prorrogable per 6 mesos més quan hi haja raons motivades que ho justifiquen, comptats des de la finalització del procés selectiu o, si és el cas, del curs selectiu o període de pràctiques. ****[7]****

c) Prendre possessió del lloc de treball que li haja correspost, en el termini que s'establisca.

2. Reglamentàriament es regularà el contingut de les proves i cursos selectius, adequats a les funcions que han d'exercir el personal funcionari.

L'administració de la Generalitat Valenciana garantirà la transparència dels procediments d'accés a la funció pública. A tal efecte, en el marc del que preveu la Llei 9/1987, de 12 de juny, l'administració disposarà de les mesures oportunes perquè els sindicats majoritaris tinguen coneixement del desplegament de les proves i de les actuacions dels tribunals.

3. En la convocatòria, podrà establir-se com a requisit previ a l'adquisició de la condició de funcionariat de carrera, la superació d'un període de pràctiques no superior a sis mesos. En aquest cas, els que hagen superat les proves selectives seran nomenats funcionaris o funcionàries en pràctiques amb l'efecte econòmic que es determine reglamentàriament.

4. Els qui superen les proves selectives, acreditaran els coneixements de valencià mitjançant la presentació dels certificats, diplomes o títols que hagen estat homologats per la Generalitat Valenciana, o mitjançant la realització d'un exercici específic. Els qui no puguen acreditar els esmentats coneixements quedaran compromesos a la realització dels cursos de perfeccionament que amb aquesta finalitat organitze la Generalitat Valenciana.

5. El personal laboral serà objecte de selecció d'acord amb els criteris bàsics d'aquest capítol, i haurà de superar el període de prova que per conveni col·lectiu es puga establir.

6. El concurs de mèrits podrà constituir una forma per la qual el personal funcionari que preste els serveis en altres administracions públiques s'incorpore a la funció pública de la Generalitat Valenciana, sempre que estiga previst en les relacions de llocs de treball.

 

**Article 10**

1. Les Corporacions Locals, per acord del Ple, sense perjudici del que establisca la legislació estatal, podran acollir-se als procediments d'accés de la Generalitat Valenciana, incorporant la seua oferta d'ocupació a la de la Generalitat Valenciana, de manera que el  seu personal funcionari siga seleccionat per aquesta, a través de la Conselleria d'Administració Pública.

2. Una vegada seleccionat, en correspondrà a la corporació local el nomenament.

3. El funcionari o la funcionària de la corporació local seleccionat pel sistema anterior podrà participar en els concursos de provisió de llocs que convoque la Generalitat Valenciana i altres entitats locals que s'hagueren acollit al sistema previst en aquest article, en les mateixes condicions i drets que el personal de la Generalitat Valenciana.

4. Així mateix, el personal funcionari de carrera de la Generalitat Valenciana podrà accedir a les convocatòries de provisió de les Corporacions Locals que s'hagueren acollit al sistema de selecció d'aquest article, i n'adquirirà la condició de funcionariat en les mateixes condicions i amb els mateixos drets que el personal funcionari d'aquestes i així quedarà en la Generalitat Valenciana en la situació administrativa prevista en l'article 36.4.

5. En tot cas,  en els tribunals de proves de selecció del personal de les Corporacions Locals que no s'hagen acollit al que preveu el punt 1, haurà de formar part, almenys, un persona en representació de l'administració del Govern Valencià, designada d'acord amb les disposicions reglamentàries. Així mateix, en el marc del que preveu la Llei 9/1987, de 12 de juny, les Corporacions Locals podran negociar amb els sindicats més representatius fórmules concretes que garantisquen la transparència de les actuacions.

 

**Article 11******[8]****

Amb caràcter extraordinari, després de l'autorització prèvia del Govern Valencià, en llocs singulars que per les característiques especials i concretes no siguen ordenats en un dels cossos, classes o escales previstes en l'article 4 d'aquesta llei, i requerisquen una preparació molt qualificada, la selecció i l'accés pot realitzar-se mitjançant el sistema de concurs amb tribunal i respectant els principis constitucionals establerts per a les proves d'accés.

Per a la dotació econòmica d'aquests llocs en els pressupostos serà necessari adjuntar-hi l'expedient de classificació.

 

**Article 12**

1. Per a l'admissió en les proves selectives d'accés previstes en aquest capítol caldrà:

a) Tenir la nacionalitat espanyola o la d'algun de la resta dels Estats membres de la Unió Europea o d'aquells Estats amb els quals siga d'aplicació la circulació lliure de treballadors i treballadores, en els termes previstos en la llei estatal que regule aquesta matèria.

b) Haver fet els 18 anys i no excedir-ne, si escau, l'edat establida en la convocatòria d'ingrés.

c) Tenir el títol exigible o complides les condicions per a obtenir-lo en la data que acabe el termini de presentació d'instàncies.

d) No patir malaltia o defecte físic que impedisca la realització de les funcions corresponents.

e) No trobar-se inhabilitat o inhabilitada penalment per a l'exercici de funcions públiques.

f) No haver estat separat o separada, mitjançant expedient disciplinari, de qualsevol administració o ocupació pública.

2. En les convocatòries d'ingrés o de provisió de llocs de treball que impliquen l'exercici de potestats públiques o la responsabilitat en la salvaguarda dels interessos de la Comunitat Valenciana, es farà constar que aquests llocs de treball queden reservats al personal  funcionari de nacionalitat espanyola.

 

**Article 13**

1. En totes les proves de selecció que organitze la Generalitat Valenciana, la valoració i selecció del personal aspirant es realitzarà mitjançant tribunal.

2. La convocatòria de les proves de selecció per a cobrir  un lloc d'administració general, especial o de naturalesa laboral correspon al conseller o a la consellera d'Administració Pública, a excepció de les proves destinades a la selecció de personal per a cobrir llocs de treball de les Corts Valencianes o institucions que en depenen.

3. Els tribunals, sense perjudici del que disposa l'article 19.2 de la Llei 30/1984, de 2 d'agost, de Mesures per a la Reforma de la Funció Pública, seran nomenats de la manera següent:

a) En les proves dirigides a seleccionar personal per a cobrir llocs d'administració general, pel conseller o la consellera d'Administració Pública.

Quan es tracte de llocs de treball corresponents a les Corts Valencianes i institucions que en depenen, el tribunal es nomenarà a proposta del president o de la presidenta de les Corts Valencianes, a qui correspon la iniciativa de la convocatòria.

b) Respecte a la selecció del personal per a cobrir llocs d'administració especial o de naturalesa laboral de les Corts Valencianes i institucions que en depenen, el tribunal serà designat per la Mesa o òrgan rector respectiu i el o la representant de la Conselleria d'Administració Pública actuarà en funció d'assessorament.

c) Quan es tracte de seleccionar personal per a llocs d'administració especial o de naturalesa laboral, correspondrà el nomenament del tribunal al conseller o a la consellera d'Administració Pública, a proposta dels òrgans de cada Conselleria o entitat, i s'hi haurà d'integrar una persona en representació de la Conselleria d'Administració Pública.

4. Les persones que integren els tribunals per a la selecció del personal funcionari hauran de ser funcionaris o funcionàries que posseïsquen una titulació igual o superior a la requerida per als llocs de treball que cal proveir i pertànyer al mateix grup o grups superiors.

Les persones que integren els tribunals per a la selecció de personal laboral hauran de posseir una titulació igual o superior a la requerida per als llocs de treball que cal proveir i pertànyer al mateix grup o categoria professional o superiors.

Tant en les proves selectives de personal funcionari com laboral, almenys la meitat més una de les persones que integren els tribunals hauran de tenir una titulació corresponent a la mateixa àrea de coneixements que l'exigida per a l'ingrés.

 

 

TÍTOL II. Dels llocs de treball i formació de les plantilles

 

CAPÍTOL I. Disposició general

 

**Article 14**

1. La classificació de llocs de treball és el sistema pel qual es determina el contingut d'aquests a efectes, bàsicament, de la selecció de personal, provisió de llocs i determinació de retribucions.

2. La classificació haurà de contenir, a més dels elements que han de reflectir-se en les relacions de llocs de treball, en virtut del que estableix l'article 15.2, la descripció de les funcions del lloc, la forma de provisió i qualsevol altra característica rellevant per al seu exercici.

3. Cadascuna de les administracions públiques de la Comunitat Valenciana classificarà els seus llocs de treball tenint en compte els grups de titulació previstos en l'article 4 d'aquesta llei, i haurà de confeccionar les seues relacions de llocs, d'acord amb els principis assenyalats en aquest títol, segons les seues competències.

 

 

CAPÍTOL II. De la classificació de llocs de treball

 

**Article 15**

1. En els llocs de treball, segons la naturalesa de les seues funcions o tasques, es distingiran els corresponents a personal funcionari d'administració general, d'administració especial, personal laboral i eventual.

2. Les plantilles o relacions de llocs de treball inclouran cadascuna d'elles, d'acord amb la distinció bàsica anterior, la denominació i les característiques essencials, les retribucions complementàries que els corresponguen, i els requisits exigits per al seu exercici i els mèrits preferents.

 

**Article 16**

1. Els lloc de treball es classificaran en llocs d'administració general, llocs d'administració especial, llocs de naturalesa laboral i llocs de naturalesa eventual.

2. Es classificaran com a llocs d'administració general aquells als quals corresponga l'exercici de les funcions comunes i relacionades amb l'activitat de producció dels actes administratius. ****[9]****

3. Són llocs d'administració especial aquells que, encara que exercisquen funcions que tendeixen a la producció d'actes administratius, tinguen un caràcter tècnic per raó de l'exercici d'una determinada professió o professions específiques.

Pel que fa a la selecció i provisió d'estos llocs de treball, per la conselleria competent en matèria de funció pública, sempre que els requisits dels llocs ho permeten, podran agrupar-se per professions o col·lectius professionals específics. ****[10]****

4. Podran classificar-se com a llocs de naturalesa laboral els que tendeixen directament a la producció de béns o prestació de serveis i, en general, tots els que impliquen l’exercici d’un ofici concret. Si escau, es classificaran com de naturalesa laboral els següents:

a) Els llocs de naturalesa no permanent i aquells les activitats dels quals es dirigesquen a satisfer necessitats de caràcter periòdic i discontinu.

b) Els llocs les activitats dels quals siguen pròpies d’oficis i també els de vigilància, custòdia, port i altres anàlegs.

c) Els llocs de caràcter instrumental corresponents a les àrees de manteniment i conservació d’edificis, equips i instal·lacions, arts gràfiques, comunicació social, investigació científica i tècnica, prestació directa dels serveis socials, enquestes, protecció civil i també els llocs de les àrees d’expressió artística i els vinculats funcionalment al seu desenvolupament.

d) Els llocs corresponents a àrees d’activitats que requeresquen coneixements tècnics especialitzats i no se’n puga imputar el compliment a titulacions concretes per les característiques especials d’aquests i la inamovibilitat que comporten. ****[11]****

5. Correspon l'ocupació dels llocs d'administració general al personal  funcionari de carrera a què es refereixen els apartats 1, 2 i 3 de l'article 3 d'aquesta llei, en les proves selectives dels quals se li exigisca una formació de caràcter específicament administrativa.

6. Correspon l'ocupació dels llocs d'administració especial, tenint en compte l'especialitat per a la qual van ser seleccionats, al personal  funcionari de carrera a què es refereix l'apartat 4 de l'article 3 d'aquesta llei, en les proves selectives dels quals se li exigisca una formació de caràcter específicament tècnic d'acord amb la titulació requerida.

El pas de funcionari o funcionària de l'administració general a l'especial o viceversa es realitzarà tenint en compte els requisits dels llocs de treball especificats en la corresponent relació de llocs, i podrà, en tot cas, establir-se la necessitat de cursos de formació.

Les relacions de llocs de treball podran preveure en llocs de lliure designació que el personal docent i sanitari ocupe llocs de treball en les administracions docent i sanitària, i excepcionalment en llocs d'assessorament tècnic o que impliquen representació, directament vinculats al nivell directiu de l'administració. Mentre ocupen aquests llocs se'ls aplicarà directament el contingut d'aquesta Llei i les seues normes de desplegament, excepte la consolidació de grau, i quedaran en les seues administracions d'origen en la situació administrativa que corresponga. ****[12]****

En el supòsit que un funcionari o una funcionària de la Generalitat Valenciana el nomenen per a ocupar un lloc de treball de caràcter directiu, pel sistema de lliure designació, en les institucions sanitàries que en depenen, d'acord amb les normes  de provisió aplicables, es mantindrà en situació de servei actiu i cessarà en la destinació anterior, sense perjudici que li siguen d'aplicació, mentre l'exercisca, les normes sobre el personal de les institucions sanitàries.

7. Correspon l'ocupació dels llocs de naturalesa laboral, tenint en compte l'especialitat per a la qual va ser seleccionat, al personal laboral de la Generalitat Valenciana.

8. La creació, supressió o modificació dels llocs de treball serà efectuada per l'òrgan competent i, amb la preceptiva negociació prèvia, s'incorporaran a les corresponents relacions de treball, les quals degudament actualitzades seran publicades en el Diari Oficial de la Generalitat Valenciana, almenys una vegada a l'any. ****[13]****

9. La provisió de llocs de treball que ha d'ocupar pel personal funcionari i la formalització de nous contractes de personal laboral i eventual requeriran que els corresponents llocs siguen detallats en les respectives relacions.

10. Les relacions de llocs de treball actualitzades, amb negociació prèvia amb les organitzacions sindicals, es publicaran en el Diari Oficial de la Generalitat Valenciana. No obstant el que establixen els punts 8 i 9 del present article, quan per a atendre les necessitats de prestació del servici públic, siga necessària la provisió de llocs de treball de nova creació o les característiques dels quals hagen experimentat modificació, estos es podran proveir a través de les formes reglamentàries temporals de provisió de llocs de treball establides en l'article 20 d'esta llei, fins i tot abans que s'haja publicat la variació corresponent en la relació de llocs de treball i sense que puguen adjudicar-se amb destí definitiu fins que es publique la modificació. En este supòsit, s'aplicarà el procediment de provisió temporal de llocs de treball i el règim jurídic que pertoque en cada cas, tenint en compte el que establix amb caràcter general esta Llei i la normativa reglamentària de desplegament. ****[14]****

No obstant això, si publicades les relacions de llocs de treball, aquests es veren modificats per canvis de competències o d'estructures administratives en virtut de les potestats d'organització de l'administració, podrà convocar-se la provisió definitiva d'aquests llocs d'acord amb la nova classificació, sempre que aquests no afecten la seua denominació, naturalesa, requisits, retribucions complementàries, mèrits preferents, formes de provisió i localitat.

Si les modificacions a què es refereix el paràgraf anterior tingueren lloc durant el procés de provisió definitiva del lloc, la destinació s'adjudicarà d'acord amb la nova classificació. ****[15]****

11. Els llocs de treball de naturalesa funcionarial adscrits al grup A, la forma de provisió dels quals siga la de lliure designació, així com les secretaries d'alts càrrecs i els llocs amb la denominació d'assessor/coordinador, podran ser classificats sense especificar el sector de l'administració a què pertanyen, quan de les funcions que hagen de realitzar i de la seua posició en l'estructura organitzativa es desprenga la possibilitat de ser exercits pel personal funcionari a què fa referència l'article 3 d'esta llei, sempre que complisquen els requisits d'estos. ****[16]****

 

**Article 17**

1. Als efectes de la carrera administrativa i de retribucions previstes en la legislació bàsica de l'Estat i d'aquesta llei, els llocs de treball es classificaran en trenta nivells.

2. En la referida classificació s'establiran els intervals de nivells que corresponguen a cada grup de titulació dels indicats en l'article 4.

 

 

CAPÍTOL III. De les relacions de llocs de treball

 

**Article 18**

1. Després de classificats els llocs de treball, s'elaboraran les seues relacions. Les relacions de llocs de treball i les seues modificacions, després de l'aprovació prèvia del conseller o de la consellera d'Administració Pública, hauran de publicar-se en el Diari Oficial de la Generalitat Valenciana.

2. Les Corts Valencianes i les institucions que en depenen aprovaran les seues relacions de llocs de treball, segons els principis d'aquesta llei.

3. Les Corporacions Locals i les Universitats hauran de classificar els seus llocs de treball i aprovaran les seues relacions, segons el que estableix aquesta llei i la seua normativa.

 

**Article 18 bis******[17]****

1 L'administració de la Generalitat podrà elaborar plans d'ocupació, referits tant a personal funcionarial com laboral, que contindran de forma conjunta les actuacions que cal dur a terme per a l'òptima utilització dels recursos humans en l'àmbit a què afecten, dins dels límits pressupostaris i d'acord amb les directrius de la política de personal.

Les actuacions previstes per al personal laboral en els plans d'ocupació es duran a terme conforme a la normativa específica de l'ordenament jurídic laboral.

2. Els plans d'ocupació tindran com a fi primordial augmentar les capacitats de treball i les oportunitats professionals del personal empleat públic i, fonamentalment, assegurar-li i assignar-li un treball efectiu i adequat. En ells s'integraran els plans de formació i les previsions i mesures de promoció que es necessiten.

3. Els plans d'ocupació seran aprovats pel Consell, a proposta de les conselleries afectades, amb informe previ favorable de la conselleria amb competències en matèria pressupostària i de la que les tinga en matèria de funció pública, i produirà efectes a partir de la publicació en el Diari Oficial de la Generalitat Valenciana.

4. Els plans d'ocupació podran contindre les previsions i mesures següents, en tot cas tenint en compte el que especifique la normativa bàsica vigent en esta matèria:

a) Previsions sobre modificació d'estructures organitzatives i de llocs de treball.

b) Suspensió d'incorporacions de personal extern a l'àmbit afectat, tant les derivades d'ofertes d'ocupació com de processos de mobilitat.

c) Reassignació d'efectius de personal.

d) Establiment de cursos de formació i capacitació.

e) Autorització de concursos de provisió de llocs limitats al personal dels àmbits que es determinen.

f) Mesures específiques de promoció interna.

g) Prestació de servicis a temps parcial.

h) Necessitats addicionals de recursos humans que hauran d'integrar-se, si és el cas, en l'Oferta d'Ocupació Pública.

i) Altres mesures que pertoquen en relació amb els objectius del pla d'ocupació.

5. Les memòries justificatives del pla d'ocupació contindran les referències temporals que pertoquen, respecte de les previsions i mesures establides en ells, sense que puguen suposar un augment de les despeses de personal previstes per a cada anualitat pressupostària.

6. Els plans d'ocupació podran afectar una o diverses conselleries, i els organismes autònoms i entitats públiques que en depenen. Quan una conselleria inicie un pla d'ocupació que tinga com a conseqüència la reducció de llocs de treball no singularitzats, amb caràcter previ a la iniciació de la fase de reassignació d'efectius, la conselleria afectada determinarà els llocs que s'han de suprimir, i tindran prioritat per a romandre en els seus destins els funcionaris o les funcionàries amb més mèrits, valorats d'acord amb el barem aplicable per a la provisió d'estos mateixos llocs.

7. Per mitjà de conveni amb altres administracions públiques, la Generalitat podrà reassignar efectius en altres administracions públiques, i podrà ser obligatòria la reassignació per al personal funcionari afectat, en els mateixos termes que en els altres supòsits previstos en esta llei. El personal funcionari que d'esta manera accedisca a altres administracions serà declarat en situació de servicis en altres administracions públiques, en les condicions previstes en la present llei.

8. Els plans d'ocupació seran objecte de negociació amb les organitzacions sindicals més representatives, en els termes que establix la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, sense perjuí del que preveu esta.

 

**Article 19**

Els Pressupostos de la Generalitat Valenciana hauran de reflectir els crèdits corresponents a les relacions de llocs de treball d'aquesta, sense que puga haver cap lloc que no estiga dotat pressupostàriament.

 

 

CAPÍTOL IV. De la provisió de llocs de treball

 

**Article 20**

1. Els llocs de treball es proveiran d'acord amb els procediments següents:

a) Concurs: constitueix el sistema normal de provisió i s'hi tindrà únicament en compte els requisits i mèrits exigits en la corresponent convocatòria, entre els quals figuraran els adequats a les característiques de cada lloc de treball, i també la possessió d'un determinat grau personal, la valoració del treball exercit, els cursos de formació i perfeccionament superats i l'antiguitat.

b) Lliure designació: es cobriran per aquest procediment els llocs de nivell 28 i superiors, els secretaris o les secretàries d'alts càrrecs, els llocs singulars que figuren així en les corresponents relacions raó del seu caràcter directiu o especial responsabilitat, i aquells als quals es refereix el paràgraf tercer de l'apartat sisé de l'article 16 d'aquesta llei. ****[18]****

c) Comissió de serveis: forma reglamentaria temporal de provisió de llocs de treball que procedeix en els casos següents:

1. Quan aquests queden deserts en les convocatòries corresponents.

2. Quan estiguen subjectes a reserva per imperatiu legal o pendent de provisió definitiva.

3. Quan el personal de la Generalitat Valenciana siga autoritzat per a realitzar una missió per període no superior a sis mesos en programes de cooperació internacional.

4. Amb caràcter forçós, quan per necessitats del servei, siga d'urgent provisió i no hi haja personal voluntari , en aquest cas, es destinarà, en primer lloc, els funcionaris que reunint els requisits generals per a cobrir-Ia, establits en la plantilla corresponent, compten amb menys càrregues familiars, i en els casos d’igualtat, amb menys serveis. Aquesta última comissió de serveis, en cas de trasllat a localitat diferent d’aquella on ocupava un lloc de treball, donarà lloc a una contraprestació indemnitzatòria. ****[19]****

d) Adscripció provisional: Forma temporal de provisió d'un lloc de treball, condicionada a les necessitats del servei i sempre que es reunisquen els requisits per a I 'ocupació del lloc, i que procedisca en els casos previstos en els articles 45.2 i 52.2. ****[20]****

e) Nomenament provisional per millora d'ocupació: les funcionàries i els funcionaris de carrera que reuneixen els requisits de titulació establerts en la classificació d'un lloc de treball vacant adscrit a un grau superior de titulació, podran exercir-lo temporalment fins que siga proveït reglamentàriament, fins a la reincorporació del titular o l'amortització del lloc, mitjançant un nomenament provisional per millora d'ocupació.

A la funcionària o el funcionari que siguen nomenats provisionalment per millora d'ocupació se'ls reservarà, durant el temps d'exercici temporal, el lloc de treball del qual, en el seu cas, siguen titulars, i se'ls considerarà com de servei actiu en el grup de titulació al qual pertanyen.

El personal funcionari amb nomenament provisional per millora d'ocupació percebrà les retribucions bàsiques i complementàries del lloc de treball que ocupe temporalment, sense que, en cap cas, puga prendre's en consideració el grup de titulació d'aquest lloc a l'efecte de perfeccionament de triennis ni el seu nivell de complement de destinació per a la consolidació de grau personal.

Reglamentàriament es regularà un procediment d'urgència per procedir-ne als nomenaments, en què es respectaran els principis d'igualtat, mèrit, capacitat i publicitat. ****[21]****

2. Les convocatòries per a proveir llocs de treball per concurs o per lliure designació, i també les corresponents resolucions, hauran de fer-se públiques en el Diari Oficial de la Generalitat Valenciana i, si escau, en el Boletín Oficial del Estado, per l'autoritat competent per a efectuar els nomenaments.

a) En les convocatòries de concurs hauran d'incloure's, en tot cas, les dades i les circumstàncies següents:

- Denominació, nivell i localització del lloc.

- Requisits indispensables per a exercir-lo, segons la relació de llocs de treball.

- Barem per puntuar els mèrits.

- Puntuació mínima per a l'adjudicació de les vacants convocades.

b) Les convocatòries per a la provisió de llocs per lliure designació inclouran les dades següents:

- Denominació, nivell i localització del lloc.

- Requisits indispensables per a exercir-lo, segons la relació de llocs de treball.

Una vegada anunciada la convocatòria es concedirà un termini de 15 dies hàbils per a la presentació de sol•licituds.

Els mèrits que es valoren en les convocatòries de concurs no seran impossibles d'obtenir dins de les administracions públiques. únicament podran quedar desertes les convocatòries de concurs quan no hi haja personal aspirant que reunisca els requisits assenyalats en aquestes.

En les convocatòries per a la provisió de llocs per lliure designació, el conseller o òrgan competent on radique el lloc emetrà un informe previ al nomenament corresponent en relació amb el candidat que considere més idoni, tenint en compte els criteris de mèrit i capacitat discrecionalment adoptats.

La conselleria o òrgan competent on radique el lloc podrà proposar que es declare desert el lloc, a pesar de l'existència de candidats que reunisquen els requisits mínims exigits, si considera que ningú resulta idoni per al lloc convocat. ****[22]****

Excepcionalment, les administracions públiques podran autoritzar la convocatòria de concursos de provisió de llocs de treball dirigits als funcionaris destinats en les àrees, sectors o conselleries que es determinen. ****[23]****

3. En els requisits i les condicions indicats en el número anterior hauran de tenir-se en compte, bàsicament, com a mèrits els següents: titulació, puntuació obtinguda en la prova d'accés, experiència, antiguitat, eficàcia demostrada en destinacions anteriors, diplomes, cursos i, si s'escau, publicacions directament relacionades amb les funcions del lloc convocat.

Les bases de les convocatòries de provisió de llocs de treball hauran de relacionar, quan es tracte de concurs de mèrits, les condicions i els requisits exigits amb un sistema de baremació objectiu, i podran preveure la superació de cursos de perfeccionament per a les persones seleccionades.

4. El personal funcionari adscrit a un lloc de treball pel procediment de lliure designació podrà ser remogut d'aquest amb caràcter discrecional.

El personal funcionari que accedisca a un lloc de treball pel procediment de concurs, podrà ser remogut per causes sobrevingudes derivades d'una alteració en el contingut del lloc de treball, realitzada mitjançant les relacions de llocs de treball que modifique els supòsits que serviren de base a la convocatòria. La remoció s'efectuarà després de l'expedient contradictori mitjançant resolució motivada de l'òrgan que va realitzar el nomenament, oïda la Junta de Personal corresponent. ****[24]****

Al personal funcionari afectat pel que preveu aquest apartat, li serà d'aplicació el que disposa l'article 52.2 d'aquesta llei.

5. Es llocs de treball es proveiran per personal funcionari de la Generalitat Valenciana i, si és el cas, quan així estiga previst en les relacions de llocs de treball, mitjançant personal funcionari de carrera d'altres administracions públiques, d'acord amb el que preveu l'article 9.6. Les vacants corresponents a les places incloses en les convocatòries per ingrés de nou personal, no necessitaran la realització de concurs previ entre els que ja tinguen la condició de funcionaris. ****[25]****

6. El personal funcionari amb destinació definitiva, haurà de romandre en cada lloc de treball un mínim de dos anys per a poder participar en els concursos de provisió de llocs de treball, excepte els supòsits següents: en l'àmbit d'una mateixa Conselleria, quan siga suprimit un lloc de treball o en el cas previst en el punt 4 d'aquest article, quan es tracte de la primera destinació definitiva obtinguda a través del procediment d'accés previst en l'article 9.1, o s'haguera obtingut el lloc com a conseqüència d'un procés de reassignació d'efectius.

7. Amb negociació prèvia amb les organitzacions sindicals més representatives, els sotssecretaris o les sotssecretàries de les conselleries respectives i, si és el cas, els càrrecs directius competents en matèria de personal dels organismes autònoms i ens públics, per necessitats d'adequada prestació del servici públic, podran adscriure el personal funcionarial que no ocupe llocs singularitzats a unitats orgàniques i/o funcionals distintes, per un termini màxim d'un any, prorrogable per un altre més, per a l'exercici de funcions o la prestació de servicis de les mateixes característiques i naturalesa, sempre que no supose canvi de localitat, situació d'expectativa de destí o d'excedència forçosa. ****[26]****

8. En tot cas, per a I 'ocupació en comissió de serveis d'un lloc de treball, el funcionari designat haurà de reunir els requisits generals d'aquell reflectits en la corresponent relació de llocs de treball. ****[27]****

 

**Article 20 bis******[28]****

La disminució manifesta de la capacitat del personal funcionari per a l'exercici del lloc de treball, derivat de malaltia greu física i/o psíquica, que implique un rendiment insuficient per a l'exercici del lloc de treball, que no comporte inhibició i que impedisca realitzar amb eficàcia les funcions atribuïdes al lloc, produirà la valoració per part de l'òrgan competent en esta matèria, el qual informarà sobre la necessitat d'adaptació o canvi de lloc de treball, davant de la capacitat disminuïda o especial sensibilitat a determinat risc del personal funcionari mencionat.

El canvi de lloc podrà efectuar-se amb destinació definitiva en les situacions que preveja el desplegament reglamentari del present article.

 

**Article 21**

Reassignació d'efectius: els funcionaris o les funcionàries que ocupen un lloc objecte de supressió, com a conseqüència d'un pla d'ocupació, podran ser destinats o destinades a un altre lloc de treball pel procediment de reassignació d'efectius.

La reassignació d'efectius com a conseqüència d'un pla d'ocupació s'efectuarà aplicant criteris objectius relacionats amb les aptituds, formació, experiència i antiguitat que s'hi concretaran.

L'adscripció al lloc adjudicat per reassignació tindrà caràcter definitiu.

El pla d'ocupació haurà de preveure el nombre de llocs que desapareixen, les característiques dels llocs a què es destina els efectius de personal, i les raons objectives que justifiquen la reassignació.

Per tal de racionalitzar els recursos humans de les administracions públiques diferents, hauran de coordinar-se els plans d'ocupació de cadascuna d'aquestes, i s'haurà de tenir en compte allò establit en aquesta llei.

Aprovat el pla d'ocupació i publicat en el Diari Oficial de la Generalitat Valenciana, la Conselleria d'Administració Pública, a proposta de les Conselleries afectades, executarà la reassignació en el termini de sis mesos, que serà obligatòria per a llocs en el mateix municipi i voluntària quan siga en un municipi diferent i implique canvi de residència, i que seran en els dos casos de característiques, funcions i retribucions similars. Durant aquesta fase es percebran les retribucions del lloc de treball que ocupava. En el cas que el nou lloc de treball assignat tinga unes funcions o retribucions superiors, el personal funcionari percebrà les retribucions corresponents a aquest lloc de treball nou.

Els plans d'ocupació hauran d'incloure, amb caràcter preceptiu, una memòria justificativa motivada que incloga les necessitats de personal, el personal existent i la seua qualificació i les mesures adoptades en el pla d'ocupació, a més d'un informe econòmico-financer.

Els plans d'ocupació hauran d'incloure també la temporalitat d'aquests i establir els terminis d'execució de les mesures adoptades.

Notificada a la persona afectada la reassignació obligatòria, aquesta  disposarà del termini d'un mes per a prendre possessió de la nova destinació. En la reassignació voluntària, si l'afectat o l'afectada no l'accepta, quedaran adscrits a la Conselleria d'Administració Pública, mitjançant les relacions específiques de llocs en reassignació.

El personal funcionari que, superada la fase de reassignació d'efectius, no haja obtingut cap lloc, continuarà adscrit a la Conselleria d'Administració Pública en la situació d'expectativa de destinació, amb les retribucions establides en l'article 38.

Quan la reassignació implique canvi de residència, el funcionari o la funcionària tindrà dret a indemnització, que consistirà en el pagament de les despeses de viatge, incloses els de la seua família, una indemnització de tres dietes per titular i per cada membre de la seua família que efectivament es trasllade, i el pagament de les despeses de transport de mobiliari i efectes, i també una indemnització de tres mensualitats de la totalitat de les seues retribucions, llevat el complement de productivitat, sense perjudici d'altres ajudes que el pla d'ocupació establisca.

 

 

CAPÍTOL V. Oferta Pública d'Ocupació

 

**Article 22**

Anualment, les necessitats de recursos humans amb consignació pressupostària que no puguen ser cobertes amb els efectius de personal existents seran objecte d'oferta pública d'ocupació.

1. En les ofertes d'ocupació pública es reservarà una quota no inferior al 5% del total de vacants convocades per a ser cobertes per persones amb discapacitat de grau igual o superior al 33%, de manera que progressivament s'arribe al 2% dels efectius totals de l'administració de la Generalitat Valenciana, sempre que superen les proves selectives i que, en el seu moment, acrediten l'indicat grau de discapacitat i la compatibilitat amb l'exercici de les tasques i funcions corresponents, segons es determine reglamentàriament.

En les proves d'accés a l'ocupació pública de la Generalitat Valenciana, es garantirà el compliment de la normativa en matèria d'adaptabilitat i s'adoptaran les mesures indispensables per a garantir la igualtat d'oportunitats. ****[29]****

2. Els tribunals o les comissions de selecció no podran declarar que han superat els processos selectius un nombre superior d'aspirants al de places convocades. Qualsevol proposta que contravinga el susdit, serà nul·la de ple dret.

 

 

TÍTOL III. Òrgans superiors i competències en matèria de funció pública

 

**Article 23**

1. Els òrgans superiors competents en matèria de funció pública són els següents:

- El president o la presidenta de la Generalitat Valenciana.

- El president o la presidenta de les Corts Valencianes.

- El Govern Valencià.

- El conseller o la consellera d'Administració Pública.

- El Consell Valencià de la Funció Pública.

2. Els presidents o les presidentes de les Corporacions Locals, amb independència de les competències dels òrgans susdits i de les  generals que aquesta llei els atribuïsca, o que els corresponguen per altres lleis, exerciran la direcció superior del personal al seu servei.

3. Igualment, aquesta direcció en cada departament, sense perjudici de la màxima autoritat orgànica dels consellers o de les conselleres, correspon als sotsecretaris o a les sotsecretàries i, si de cas, al secretaris o ales secretàries generals; aquests càrrecs i els directors i les directores generals exerciran les competències que per les lleis i les disposicions reglamentàries tinguen atribuïdes en matèria de personal.

 

**Article 24**

Correspon al  president o a la presidenta de la Generalitat Valenciana, com a màxima autoritat en matèria de funció pública:

a) Resoldre els conflictes institucionals que es plantegen.

b) Resoldre els conflictes d'atribucions entre les distintes Conselleries.

c) Impulsar, supervisar i coordinar la política de funció pública de la Generalitat Valenciana.

d) Atorgar els títols de funcionari o de funcionària de la Generalitat Valenciana.

e) Concedir els premis i les recompenses pròpies de la Generalitat Valenciana, excloent-hi els que concedisquen les Corts Valencianes segons l'article 25.1.b).

f) Aprovar la composició de l'òrgan rector de l'Institut Valencià d'Administració Publica i proposar, si escau, els o les vocals que es determinen per via de reglament.

g) Signar els convenis i els acords de cooperació amb l'administració de l'Estat, especialment els relatius a la formació i perfeccionament del personal funcionari, amb les altres comunitats autònomes i amb les institucions investigadores i docents.

h) Qualsevol altra competència que li atribuïsquen les lleis i que abaste la matèria objecte d'aquesta llei.

 

**Article 25**

1. Correspon al president o a la presidenta de les Corts Valencianes:

a) Vetlar pel compliment del Reglament de Govern i Règim Interior d'aquestes.

b) Concedir els premis i les recompenses que establisquen les Corts Valencianes.

c) La direcció superior del personal al seu servei.

d) El nomenament del personal de les Corts Valencianes.

e) Les funcions de coordinació amb els òrgans competents en matèria de funció pública en l'àmbit de la seua competència, d'acord amb el reglament.

f) L'aprovació dels decrets de serveis mínims en cas de vaga del personal de les Corts Valencianes, amb la consulta prèvia a les organitzacions sindicals més representatives i d'acord amb el que s'hi estableix en el Reglament de Règim Interior de les Corts Valencianes

g) El nomenament dels tribunals per a la provisió de places segons l'article 13.

h) Qualsevol altra competència que legalment li siga atribuïda.

2. Correspon a la Mesa de les Corts Valencianes l'aplicació del règim disciplinari al personal al servei d'aquestes.

 

**Article 26**

Correspon al Govern Valencià:

a) Aprovar els projectes de llei i els decrets en matèria de personal, funció pública i sistema retributiu, i deliberar sobre les mesures que en aquesta matèria elabore i li sotmeta la Conselleria d'Administració Pública o les altres Conselleries, si convé.

b) Fixar els intervals de nivells de l'article 17 corresponent a cada grup de titulació i aprovar l'oferta pública d'ocupació i els plans d'ocupació.

c) Acordar la separació del servei del personal funcionari de la Generalitat Valenciana, prèvia audiència de la persona interessada, tenint en compte el que disposa l'article 25.2.

d) Establir les instruccions i les directrius a què han de subjectar-se els o les representants de l'Administració de la Generalitat Valenciana en la negociació amb les organitzacions sindicals i en matèria de condicions d'ocupació i aprovar els acords adoptats.

e) Acordar, amb l'informe previ del Consell Valencià de la Funció Pública, l'elevació al Consell Superior de la Funció Pública dels projectes de llei de la Generalitat Valenciana en qüestió de personal i de funció pública.

f) Aprovar els decrets de serveis mínims, amb la consulta prèvia a les organitzacions sindicals més representatives al si de les administracions públiques de la Comunitat Valenciana, en cas de vaga del personal, llevat del que disposa l'article 25.1.f)

g) Qualsevol altra competència que legalment se li atribuïsca.

 

**Article 27**

1. Correspon al conseller o a la consellera d'Administració Pública en matèria de personal i funció pública:

a) Proposar al Govern Valencià l'aprovació dels projectes de llei i dels decrets en matèria de personal i funció pública, igualment li correspon dictar les normes i directrius que en aquesta matèria li corresponen d'acord amb el reglament de règim interior i les disposicions reglamentàries.

b) Informar els avantprojectes de llei i els projectes de les disposicions generals referents a l'estructura orgànica, mètodes de treball i personal, elaborats per les altres Conselleries.

c) Aprovar les relacions de llocs de l'administració del Govern Valencià, dels seus organismes autònoms i d'altres organismes i institucions que en depenen i proposar al Govern la fixació dels intervals assenyalats en l'article 17 d'aquesta llei i l'aprovació de l'oferta d'ocupació pública i dels plans d'ocupació.

d) Classificar els llocs de treball de l'administració del Govern Valencià, mitjançant el sistema que es determine per via de reglament.

e) Intervenir en les negociacions amb les representacions  del personal respecte de les condicions de treball, segons que es dispose per via de reglament.

f) Impulsar, coordinar i, si de cas, establir i executar els plans i les mesures en matèria de personal de la Generalitat Valenciana.

g) Establir els programes i el contingut de les proves de selecció de personal, convocar-les i designar els seus tribunals en els termes establits en l'article 13 d'esta llei. La seua organització correspondrà a la Direcció General d'Administració Autonòmica o òrgan competent en matèria de Funció Pública. ****[30]****

h) Dirigir la gestió dels assumptes corresponents al personal funcionari de la Generalitat Valenciana amb les excepcions del personal docent, investigador, sanitari i de seguretat, si escau, i del de les Corts Valencianes i les institucions que en depenen, sense perjudici del que estableix l'apartat 3 d'aquest article.

i) Impulsar l'establiment i manteniment del Registre de Personal de la Generalitat Valenciana.

j) Efectuar o autoritzar, si s'escau, els nomenaments del personal funcionari i la contractació del personal laboral, segons que s'estableix per via de reglament.

k) L'exercici de les altres competències que li siguen atribuïdes en matèria de personal per les altres lleis o per les disposicions reglamentàries.

2. La Conselleria d'Economia i Hisenda proposarà al Govern Valencià tota actuació en política de personal i funció pública referent a les repercussions econòmiques, i intervindrà en les negociacions de les condicions econòmiques de treball, sense perjudici de l'autonomia financera i pressupostària de les Corts Valencianes.

3. Les competències en matèria de personal de les Corts Valencianes i de les altres institucions que en depenen seran exercides d'acord amb el que estableixen les seues disposicions reglamentàries.

 

**Article 28**

En el Registre de Personal de la Generalitat Valenciana serà inscrit tot el personal al seu servei i hi seran anotats tots els actes que n'afecten la vida administrativa, d'acord amb el que estableix la legislació bàsica de l'Estat, atenent l'article 16.2 de la Constitució espanyola.

 

**Article 29**

1. El Consell Valencià de la Funció Pública constitueix el màxim òrgan de coordinació i consulta en matèria de personal entre les diverses administracions públiques de la Comunitat Valenciana, i entre aquestes i l'Administració Pública estatal.

2. Corresponen al Consell les funcions següents:

a) Informar els avantprojectes de llei i els reglaments referents al personal de les administracions de la Comunitat Valenciana quan li siguen sotmesos a consulta per aquestes.  

b) Debatre a iniciativa de qualsevol de les administracions públiques de la Comunitat Valenciana o proposar, si escau, a iniciativa dels seus components, les mesures necessàries de coordinació de la política de personal d'aquelles, principalment en matèria d'accés, selecció, classificació de llocs de treball, plantilles i retribucions, i recomanar l'adopció de decisions tendents a millorar l'organització de les administracions públiques i les condicions de treball, rendiment i consideració social del personal.

c) Analitzar i estudiar les repercussions dels avantprojectes de lleis estatals i de les disposicions importants de l'administració estatal en la funció pública i l'organització administrativa de la Comunitat Valenciana, i proposar al president o a la presidenta  de la Generalitat Valenciana l'adopció de mesures concretes de coordinació amb l'administració estatal, o d'oposició als esmentats projectes.

d) Proposar a la Conselleria d'Administració Pública el sotmetiment a l'informe del Consell Superior de la Funció Pública dels avantprojectes de lleis i de les disposicions generals en matèria de personal que es consideren convenients, i també estudiar i analitzar els avantprojectes de lleis, les disposicions estatals i les mesures de coordinació proposades pel Consell Superior.

e) Conéixer qualsevol altre assumpte que siga sotmés a la iniciativa de qualsevol dels òrgans regulats en l'article 23.1.

3. El Consell funcionarà en Ple i en Comissió Permanent de Coordinació i de les sessions d'aquests s'alçaran actes, que seran presentades a la consideració de la Conselleria d'Administració Publica. El pla aprovarà les normes de funcionament pròpies i de la Comissió Permanent.

4. El Consell Valencià de la Funció Pública, en totes aquelles decisions que afecten l'àmbit de competència de les Corts Valencianes i de les institucions que en depenen, haurà de sol·licitar el parer favorable de la Mesa de les Corts Valencianes.

 

**Article 30**

El Ple del Consell Valencià de la Funció Pública és integrat pels membres següents:

Presidència: el conseller o la consellera d'Administració Pública.

Vocals:

- Els presidents o les presidentes  de les diputacions provincials de la Comunitat Valenciana.

- Els sotsecretaris o les sotsecretàries  de les Conselleries o, si escau, els  secretaris o les secretàries generals.

- El director o la directora general de la Funció Pública.

- El director o la directora general de Pressuposts.

- El director o la directora general d'Administració Local.

- El director o la directora de l'Institut Valencià d'Administració Pública i els directors o les directores de les seues escoles.

- Tres representants de la resta de les Corporacions Locals.

- Sis representants del personal, designats per les organitzacions sindicals, en proporció a la representativitat d'aquestes en el conjunt de les administracions públiques de la Comunitat Valenciana, en l'àmbit regular per aquesta llei.

 

**Article 31**

1. La Comissió Permanent de Coordinació, sense perjudici del seu funcionament en grups de treball per a l'atenció de qüestions concretes, estarà composta per:

- El conseller o la consellera d'Administració Pública.

- Els sotsecretaris o les sotsecretàries o, si escau, els secretaris o les secretàries generals de les Conselleries.

- El director o la directora general de la Funció Pública.

- El director o la directora general de Pressupostos de la Generalitat Valenciana.

- El director o la directora general d'Administració Local.

- El director o la directora de l'Institut Valencià d'Administració Pública.

- Un o una representant de les diputacions provincials i una altra per la resta de Corporacions Locals, designades pel Ple del Consell, entre els vocals dels grups corresponents.

- Un o una representant de cadascuna de les organitzacions sindicals més representatives en l'àmbit de les administracions valencianes designada per les pròpies organitzacions sindicals.

2. Seran funcions de la Comissió preparar els treballs que permeten el debat i deliberació de les qüestions de competència del Ple i actuar per delegació d'aquest en qüestions concretes de coordinació entre les diferents administracions públiques que actuen en l'àmbit territorials de la Comunitat Valenciana. Acomplirà igualment la funció d'assistència i assessorament de la representació de la Comunitat Valenciana en els òrgans de coordinació en l'àmbit estatal.

3. La gestió administrativa de la Comissió i del Consell es realitzarà pels serveis corresponents de la Conselleria d'Administració Pública, i un funcionari o una funcionària d'aquesta assumirà la secretaria de la Comissió Permanent de Coordinació.

 

 

LLIBRE SEGON  
 Règim jurídic de la funció pública

 

 

TÍTOL ÚNIC. Del règim estatutari

 

CAPÍTOL I. De l'adquisició i pèrdua de la condició de funcionari

 

**Article 32**

La condició de funcionari de la Generalitat Valenciana s'obté pel compliment successiu dels requisits següents:

a) Superar les proves selectives corresponents i obtenir la destinació pels sistemes previstos en els articles 9 i 11 d'aquesta llei.

b) Nomenament conferit per l'autoritat o per l'òrgan competent.

c) Jurament o promesa d'acatar la Constitució, l'Estatut d'Autonomia de la Comunitat Valenciana i les lleis.

d) Prendre possessió dins del termini reglamentari.

 

**Article 33**

1. La condició de funcionari es perd per alguna de les causes següents:

a) Renúncia expressa.

b) Sanció disciplinària de separació del servei.

Pena principal o accessòria d'inhabilitació absoluta o especial.

La pena principal o accessòria d'inhabilitació absoluta imposada per sentència ferma produeix la pèrdua de totes les ocupacions o càrrecs que tinguera el funcionari penat.

La pena principal o accessòria d'inhabilitació especial imposada per sentència ferma produeix la pèrdua de la condició de funcionari respecte d'aquelles ocupacions o càrrecs especificats en la sentència. ****[31]****

d) Jubilació o defunció.

e) Pèrdua de la nacionalitat espanyola o d'aquella que es posseïra d'acord amb el que preveu l'article 12.a) d'aquesta Llei, llevat que simultàniament s'adquirisca la nacionalitat d'un altre Estat membre.

2. El personal funcionari que haguera perdut la seua condició per canvi de nacionalitat o jubilació per incapacitat permanent podrà sol·licitar la rehabilitació, de conformitat amb el procediment que s'hi establisca. ****[32]****

 

**Article 34**

1. La jubilació forçosa es declararà d'ofici en complir el funcionari o la funcionària els 65 anys.

No obstant el que disposa l'apartat anterior, aquesta declaració no es produirà fins el moment que els funcionari o les funcionàries no cessen en la situació de servei actiu, en aquells supòsits en què voluntàriament hi prolonguen la seua permanència fins a, com a màxim, els 70 anys.

Tot això sense perjudici del que disposen els sistemes de Seguretat Social que els siguen d'aplicació. ****[33]****

2. D'ofici o a instància de part, fet l'expedient previ amb dictamen mèdic, podrà declarar-se la jubilació per incapacitat permanent del personal  funcionari per a l'exercici de les seues funcions per raons d'impossibilitat física o sensible disminució de les seues facultats.

3. La jubilació voluntària podrà sol·licitar-se d'acord amb els criteris mantinguts en la legislació bàsica estatal.

 

 

CAPÍTOL II. De les situacions del personal funcionari de carrera

 

**Article 35**

El personal funcionari de la Generalitat Valenciana pot trobar-se en alguna de les situacions següents:

a) Actiu.

b) Serveis en altres administracions públiques.

c) Excedència voluntària.

d) Excedència per atenció de fills i filles.

e) Expectativa de destinació.

f) Excedència forçosa.

g) Serveis especials.

h) Suspensió.

i) Excedència per raó de violència sobre la dona funcionària. ****[34]****

 

**Article 36**

1. Correspon la situació de servei actiu quan el funcionari o la funcionària ocupen un lloc de treball de la plantilla de qualsevol de les administracions públiques de la Generalitat Valenciana, tant si ocupen el lloc en qualitat de titular com si ho fa a títol provisional o en comissió de serveis.

2. *Suprimit* ****[35]****

3. Quan un funcionari o una funcionària per encàrrec de la Generalitat Valenciana i d'acord amb els interessos d'aquesta, passe temporalment a prestar serveis en l'administració de l'Estat o en altres administracions públiques per obtenir un perfeccionament en tècniques professionals i d'administració, es considerarà en situació d'actiu i la seua retribució correspondrà a la Generalitat Valenciana.

4. Els funcionaris i les funcionàries que mitjançant els sistemes de concursos o lliure designació passen a ocupar llocs de treball en una altra Administració Pública diferent de la seua de procedència, se sotmetran al règim estatutari i legislació que, en matèria de funció pública, siga aplicable a l'administració en la qual presten els seus serveis, però conservaran la condició de funcionari de la seua administració d'origen en la situació de serveis en altres administracions públiques, mantenint tots els seus drets com si es trobara en servei actiu, llevat de la reserva del lloc de treball i lloc de destinació. No obstant això, la sanció de separació del servei sols es podrà acordar pel Govern Valencià o un altre òrgan competent en matèria de personal de la seua administració d'origen, prèvia audiència de la persona interessada.

 

**Article 37**

1. Procedeix la concessió o declaració de l'excedència voluntària en els casos següents:

A) Automàticament, quan s'accedisca per qualsevol títol a un nou lloc del sector públic que siga legalment incompatible amb el que s'ocupa i no pertoque, d'acord amb la llei, la declaració d'una altra situació administrativa. ****[36]****

B) A petició pròpia, quan ho sol·licite per interés particular. Per a sol·licitar l'excedència per aquest motiu caldrà haver prestat serveis efectius en qualsevol de les administracions públiques durant els cinc anys immediatament anteriors, i no s'hi podrà romandre menys de dos anys continuats.

Alhora procedirà declarar en excedència voluntària el personal funcionari quan, finalitzada la causa que va determinar el pas a una situació distinta a la de servei actiu, incomplisca l'obligació de sol·licitar el reingrés en el termini establit. ****[37]****

C) Podrà concedir-se l'excedència voluntària per agrupació familiar, amb una durada mínima de dos anys i màxima de quinze, al personal funcionari el cònjuge dels quals residisca en un altre municipi per haver obtingut i estar exercint un lloc de treball de caràcter definitiu com a funcionari o funcionària de carrera o com a laboral en qualsevol Administració Pública, organismes autònoms, entitats gestores de la Seguretat Social, i també òrgans constitucionals o del Poder Judicial.

2. La situació d'excedència voluntària no donarà lloc a la meritació de cap dret econòmic, ni serà computable a efectes de triennis, ascensos i classes passives.

No obstant el que disposa el paràgraf anterior, es computarà a efectes de triennis, el període de prestació de servicis en organismes o entitats del sector públic, llevat dels prestats en societats mercantils en el capital de les quals siga majoritària la participació directa o indirecta de les administracions públiques. ****[38]****

3. No es pot concedir l'excedència voluntària, de l'apartat B) quan s'estiga sotmés a expedient disciplinari que s'haguera imposat amb anterioritat.

4. Els funcionaris i les funcionàries tindran dret a un període d'excedència, no superior a tres anys, per a l'atenció de cada fill o filla, ja siga per naturalesa o per adopció, o acolliment permanent o preadoptiu comptat des de la data del seu naixement, o des de la data de la resolució judicial o administrativa de l'adopció o de l'acollida.

Els successius fills o filles donaran dret a un nou període d'excedència que, si és el cas, posarà fi a aquell que es gaudira. Quan el pare i la mare treballen, només un d'ells podrà exercitar este dret.

També tindran dret a un període d'excedència, de duració no superior a un any, els funcionaris per a l'atenció d'un familiar que es trobe a càrrec seu, fins al segon grau inclusivament per consanguinitat o afinitat que, per raons d'edat, accident, malaltia o discapacitat, no puga valdre's per si mateix i no exercisca activitat retribuïda.

El període d'excedència serà únic per cada subjecte causant. Quan un nou subjecte causant origine una nova excedència, l'inici del període d'esta posarà fi a aquella que es gaudira.

Esta excedència constituïx un dret individual dels funcionaris. En el cas que dos funcionaris generen el dret a gaudir-ne pel mateix subjecte causant, l'administració podrà limitar el seu exercici simultani per raons justificades relacionades amb el funcionament dels servicis.

El període de permanència en esta situació serà computable a efectes de triennis, consolidació de grau personal i drets passius.

Durant el primer any tindran dret a la reserva del lloc de treball que exercien. Una vegada transcorregut este període, la dita reserva ho serà a lloc en la mateixa localitat i del mateix nivell i retribució.

En el cas de l'excedència per atenció de fill o filla, el dret a la reserva de lloc de treball durant el primer any s'estendrà fins a un màxim de 15 mesos quan es tracte de membres d'unitats familiars que tinguen reconeguda la condició de família nombrosa de categoria general i fins a un màxim de 18 mesos, si tenen la condició de família nombrosa de categoria especial. ****[39]****

5. Els personal funcionari afectat per un procés de reassignació d'efectius podrà sol·licitar ser declarat en situació d'excedència voluntària incentivada, després que es publique en el Diari Oficial de la Generalitat Valenciana el pla d'ocupació.

Els qui es troben en les situacions d'expectativa de destinació o d'excedència forçosa com a conseqüència de l'aplicació d'un pla d'ocupació tindran dret a passar, amb la seua sol·licitud, a l'esmentada situació.

L'excedència voluntària estimulada tindrà una duració de cinc anys i impedirà exercir llocs de treball en el sector públic en qualsevol tipus de relació funcionarial o contractual, siga aquesta de naturalesa laboral o administrativa. Conclòs el període assenyalat, es passarà automàticament, si no se sol·licita el reingrés, a la situació d'excedència voluntària per interés particular.

Els qui passen a la situació d'excedència voluntària estimulada tindran dret a una mensualitat de les retribucions de caràcter periòdic, excloses les pagues extraordinàries i el complement de productivitat, meritades en l'últim lloc de treball exercit, per cada any complet de serveis efectius i amb un màxim de dotze mensualitats.

6. Les funcionàries víctimes de violència de gènere, per a fer efectiva la seua protecció o el seu dret a l'assistència social integral, tindran dret a sol·licitar la situació d'excedència sense necessitat d'haver prestat un temps mínim de servicis previs i sense que siga d'aplicació cap termini de permanència en esta. Durant els sis primers mesos tindran dret a la reserva del lloc de treball que exerciren, i este període serà computable a efectes d'ascensos, triennis i drets passius.

No obstant això, quan de les actuacions de tutela judicial resulte que l'efectivitat del dret de protecció de la víctima ho exigix, es podrà prorrogar per períodes de tres mesos, amb un màxim de divuit, el període en què, d'acord amb el paràgraf anterior, es tindrà dret a la reserva del lloc de treball, amb idèntics efectes als assenyalats en el dit paràgraf. ****[40]****

 

**Article 38**

Expectativa de destinació: els funcionaris o les funcionàries en expectativa de destinació percebran les retribucions bàsiques, el complement de destinació del grau personal que els corresponga, o del que es trobara en procés de consolidació  si no en tingueren cap reconegut, i el 50%  del complement específic del lloc que ocupaven en passar a aquesta situació.

Aquest personal estarà obligat a:

1. Acceptar les destinacions en llocs de característiques similars a les que exercia, que li siguen oferits en la província on estava destinat.

2. Participar en els concursos per a llocs adequats al seu grup, sector i qualificació tècnica o professional, situats a la província on estava destinat.

3. Participar en els cursos de capacitació a què se'l convoque.

El període màxim de duració de la situació d'expectativa de destinació serà d'un any, transcorregut el qual es passarà a la situació d'excedència forçosa.

A la resta d'efectes aquesta situació s'equipara a la de servei actiu.

 

**Article 39**

1. La declaració d'excedència forçosa procedeix quan un funcionari o una funcionària no obtinga lloc de treball en el grup i la classe que li corresponga per les seues condicions personals, en produir-se una reforma de relacions de llocs de treball i no cabre la solució prevista en l'article 52.

2. Serà procedent també la declaració d'excedència forçosa a qui es trobe en expectativa de destinació, per les causes següents:

a) El transcurs del període màxim fixat per a aquesta.

b) L'incompliment de les obligacions determinades en el paràgraf segon de l'article 38.

3. Els qui es troben en excedència forçosa tindran dret a percebre les retribucions bàsiques i, si escau, les prestacions familiars per fills i filles  al seu càrrec.

Aquest personal tindrà l'obligació de participar en els concursos convocats a llocs adequats al seu grup, sector i qualificació tècnica o professional que se li notifiquen, i també d'acceptar les destinacions que se li assenyalen amb caràcter provisional en llocs de característiques similars, i de participar en els cursos de capacitació que se li oferisquen.

No podrà ocupar llocs de treball en el sector públic sota qualsevol tipus de relació funcionarial o contractual, siga aquesta de naturalesa laboral o administrativa. Si obté lloc de treball en l'esmentat sector, passarà a la situació d'excedència voluntària automàtica de l'article 37.

Passarà a la situació d'excedència voluntària per interés particular quan incomplisca les obligacions a què fa referència aquest apartat.

4. Els Pressupostos de la Generalitat Valenciana tindran en compte el que disposa aquest article, segons les retribucions del personal funcionari en situació d'excedència forçosa, mitjançant la previsió d'un crèdit global.

 

**Article 40**

1. El personal funcionari afectat per un procés de reassignació d'efectius que estiguen en les situacions d'expectativa de destinació o d'excedència forçosa, com a conseqüència d'un pla d'ocupació, podrà sol·licitar la jubilació voluntària avançada, en les condicions establides pel Règim de la Seguretat Social en el qual estiga emmarcat, sempre que tinga complits els seixanta anys d'edat i acrediten com a mínim, trenta anys de serveis i els requisits exigits en aquest règim.

2. Els que s'acullen a aquesta jubilació tindran dret a percebre, per una única vegada, una indemnització en la quantia establida reglamentàriament.

 

**Article 41**

1. El personal funcionari de la Generalitat Valenciana serà declarat en serveis especials:

a) Quan adquirisca la condició de funcionari al servei d'organitzacions internacionals o de caràcter supranacional.

b) Quan siga autoritzat per la Generalitat Valenciana per a realitzar una missió per període superior a sis mesos en organismes internacionals, governs o entitats públiques estrangeres o en programes de cooperació internacional, i la seua retribució  siga a càrrec d'aquests  organismes.

Si la missió és a iniciativa de la Generalitat Valenciana i la retribució al seu càrrec la situació d'aquest serà la d'actiu, conformement a l'article 36.

c) Quan siga nomenat com a membres del Govern de la Nació, del Govern Valencià, o dels Consells d'altres Comunitats Autònomes, o alts càrrecs d'aquells, quan no es requerisca que tinguen la condició de funcionari.

d) Quan siga elegit  per les Corts Valencianes com a Síndic o Síndica de Greuges o designat com a col·laborador en la seua alta missió, o elegit com a membres de la Sindicatura de Comptes.

e) Quan siga elegit per les Corts Generals per a formar part dels organismes constitucionals o altres l'elecció dels quals corresponga a les Cambres.

f) Quan siga personal adscrit als serveis del Tribunal Constitucional, del Defensor o de la Defensora del Poble o destinat al Tribunal de Comptes en els termes previstos en l'article 93.3 de la Llei 7/1988, de 5 d'abril.

g) Si accedeix a la condició de diputat,  o de senador de les Corts Generals.

h) Si accedeix a la condició de diputat de les Corts Valencianes o de membre de les assemblees legislatives d'altres comunitats autònomes, sempre que perceba retribucions periòdiques per l'exercici de la funció. Si no es perceben aquestes retribucions i no s'incorre en incompatibilitat legal, es podrà optar per romandre en la situació de servei actiu o passar a la regulada en aquest article.

i) Quan s'exercisquen càrrecs electius retribuïts i de dedicació exclusiva en les corporacions locals, quan s'exercisquen responsabilitats d'òrgans superiors i directius municipals i quan s'exercisquen responsabilitats de membres dels òrgans locals per al coneixement i la resolució de les reclamacions economicoadministratives, excepte els funcionaris d'administració local amb habilitació de caràcter nacional, quan exercisquen llocs reservats a ells, que es regiran per la seua normativa específica, quedant en la situació de servici actiu. ****[41]****

j) Si és nomenat per a qualsevol càrrec de caràcter polític del qual es derive incompatibilitat per a exercir la funció pública, amb  sol·licitud prèvia.

k) Quan preste servei en els gabinets de la Presidència del Govern, dels ministres i de les secretaries d'Estat, en l'Administració de l'Estat, o quan siga nomenat en llocs de naturalesa  eventual en la Generalitat Valenciana.

l) Mentre acomplisca el servei militar o la prestació substitutòria equivalent.

2. La situació de serveis especials comporta el còmput del temps que hi romania a efectes d'ascensos, grau, triennis, drets passius i seguretat social, amb reserva d'un lloc de treball del seu nivell, grup i lloc de destinació, si el lloc de treball ocupat amb anterioritat haguera estat obtingut mitjançant lliure designació, o amb reserva del mateix lloc de treball si aquest s'haguera obtingut mitjançant concurs, tenint un termini d'un mes per a sol·licitar el reingrés, a partir de la data en què hagen cessat les circumstàncies que van donar lloc a la seua situació de serveis especials. Si no sol·licita el reingrés en aquest termini, quedarà en situació d'excedència voluntària per interés particular.

En aquests casos es rebran les retribucions del lloc o càrrec efectiu que ocupe i no les que corresponen com a personal funcionari, sense perjudici del dret de percepció dels triennis que puguen tenir reconegut.

Els diputats o les diputades, els senadors o les senadores  i membres de les Assemblees Legislatives de les comunitats autònomes que perden aquesta condició per dissolució de les corresponents Cambres, o per acabament del seu mandat, podran romandre en la situació de serveis especials fins la nova constitució d'aquestes.

 

**Article 42**

La situació de suspensió determina la privació temporal al personal funcionari de l'exercici de les seues funcions i dels drets inherents a aquesta condició.

La suspensió podrà ser provisional o en ferm i hom procedirà segons que estableixen els articles 43 i 44 d'aquesta llei.

 

**Article 43**

1. Amb caràcter provisional podrà acordar-se la suspensió del funcionari o de la funcionària quan tinga instruït un procediment judicial o disciplinari i les circumstàncies no en permeten la continuïtat en el lloc de treball mentre es resolga l'expedient.

2. La durada de la suspensió provisional no podrà ser superior a la de la tramitació i resolució d'expedient corresponent. En el cas de l'expedient disciplinari de caràcter administratiu, la suspensió provisional no podrà excedir del límit que establisquen les lleis per a la resolució del procediment, tret que la paralització de l'expedient o la durada superior siguen imputables a l'acció o omissió del subjecte a l'expedient.

3. El personal suspés provisionalment tindrà dret a percebre en aquesta situació les retribucions bàsiques però no les complementàries. En cas de rebel·lia, incompareixença, paralització o dilació de l'expedient per causa imputable al funcionari o a la funcionària, es perdrà el dret a tota retribució fins la resolució de l'expedient.

4. Si una vegada resolt l'expedient o el procediment judicial, si s'escau,  la suspensió no és declarada en ferm,  procedirà la incorporació immediata al seu lloc, el pagament de tots els drets econòmics no pagats i el còmput com a servei actiu del temps en què haja estat en la situació de suspens.

 

**Article 44**

1. La suspensió serà ferma quan escaiga en virtut de sentència penal o sanció disciplinària. la condemna o la sanció ferma determinaran la pèrdua del lloc de treball, excepte quan la suspensió ferma no excedisca de sis mesos. ****[42]****

2. El temps de suspensió provisional, si n'hi ha, s'haurà de computar als efectes del compliment de la suspensió en ferm.

3. La suspensió en ferm com a conseqüència de la sanció disciplinària no podrà ultrapassar el temps màxim establert per a aquest tipus de sanció.

La suspensió en ferm com a conseqüència de la sentència judicial s'imposarà en els termes d'aquesta.

 

**Article 45**

1. El reingrés al servei actiu del personal funcionari que no tinga reserva del lloc de treball s'efectuarà mitjançant la seua participació en les convocatòries de concurs o de lliure designació per a la provisió de llocs de treball o, si escau, per reassignació d'efectius per a qui es trobe en situació d'expectativa de destinació.

El personal en situació d'excedència forçosa i per atenció a fills o filles, per aquest ordre, tindran prioritat per al reingrés en llocs de treball de nivell igual al seu grau personal reconegut.

2. Així mateix, el reingrés podrà efectuar-se per adscripció provisional, condicionat a les necessitats del servei i sempre que es reunïsquen els requisits per a l'exercici del lloc.

No obstant això, el reingrés del personal suspés es produirà mitjançant l'adscripció provisional a un lloc de treball del seu grup, sector i qualificació professional, sempre que reunïsca els requisits del lloc.

3. El lloc assignat amb caràcter provisional es convocarà per a la seua provisió definitiva en el termini màxim d'un any i tindrà l'obligació de participar en la convocatòria, i sol·licitar, com a mínim, el lloc que ocupa provisionalment. Si no hi concorre quedarà en situació d'excedència voluntària.

4. Els reingressos derivats d'aquelles situacions administratives a què la llei atorga reserva de lloc de treball es produiran amb el mateix caràcter, ja siga provisional o definitiu, amb què s'exercia el lloc abans de la declaració de la dita situació. ****[43]****

 

 

CAPÍTOL III. Drets, deures i incompatibilitats del personal funcionaris

 

Secció primera. Drets

 

**Article 46**

El personal funcionari en situació de servei actiu tindrà els drets següents:

a) A la permanència en aquesta situació, i a la inamovibilitat en la residència, excepte si les necessitats del servei ho impedeixen, limitat als supòsits previstos legalment.

b) A la remuneració dels seus serveis conformement amb el sistema i conceptes de l'article 55.

c) A la carrera administrativa, conforme amb el sistema de provisió de llocs que resulte de l'elaboració de les plantilles i d'acord amb els principis indicats en el capítol IV d'aquest títol.

d) A l'exercici del dret de participació, sindicació, negociació col·lectiva i vaga, de conformitat amb el que estableixen les lleis.

e) A la Seguretat Social i a l'assistència sanitària, d'acord amb el que estableixen les lleis.

f) Al perfeccionament o formació continuada i permanent.

g) Al respecte de la seua intimitat i a la consideració deguda a la seua dignitat, compresa la protecció enfront de les ofenses verbals o físiques de naturalesa sexual.

h) A l'accés lliure i directe al seu expedient personal.

i) Qualsevol altre dret reconegut en aquesta llei o en altres lleis d'aplicació a la Generalitat Valenciana.

 

**Article 47**

1. Els funcionaris i les funcionàries també tenen dret a:

a) Vacances anuals retribuïdes.

b) Llicències per:

- Malaltia

- Matrimoni

- Part o maternitat

- Estudis sobre matèries directament relacionades amb la funció pública

- Assumptes propis.

c) Permisos establits per la legislació general i als fixats per via reglamentària, en la qual s'hauran d'establir els terminis, els efectes econòmics, les circumstàncies i les condicions per a l'atorgament i s'adaptarà la regulació d'aquests a l'establida per al personal funcionari de l'Administració de l'Estat.

2. La Generalitat Valenciana, dins dels límits que determinen les lleis de pressupostos, fomentarà institucions socials, cooperatives i recreatives i tot allò que contribuïsca a la millora de les condicions de treball i formació general del personal funcionari. Per al foment d'aquestes institucions es comptarà amb la col·laboració dels o de les representants legals.

 

 

Secció segona. Deures

 

**Article 48**

1. Els deures del personal  funcionari són:

a) L'estricte compliment de l'ordenament jurídic.

b) Servir amb objectivitat i imparcialitat l'interés públic, exercint fidelment les obligacions del càrrec.

c) Complir eficaçment les funcions que tinguen assignades i esforçar-se en el perfeccionament constant dels seus coneixements.

d) El respecte i l'obediència que, en l'exercici de les seues funcions, dega als superior jeràrquics.

e) Tractar amb correcció els companys i les companyes, personal subordinat, i administrats o administrades, facilitant-los l'exercici dels seus drets i el compliment de les seues obligacions.

f) Guardar sigil respecte dels assumptes que es coneguen per raó del càrrec, i no fer publicitat o utilitzar indegudament els assumptes secrets o reservats, declarats per la llei o classificats com a tal.

g) Residir en el terme municipal on exercisca la funció, o en qualsevol altre que permeta el compliment estricte de l'horari de treball sense menyscapte de les tasques que té assignades.

2. És responsable de la bona gestió de les funcions que té assignades i la seua responsabilitat no exclou la que puga correspondre al seus superior jeràrquics.

3. La seua responsabilitat civil i penal es farà efectiva segons que determinen les lleis de l'Estat i la responsabilitat administrativa serà exigida d'acord amb el que estableixen les lleis de la Generalitat Valenciana o les estatals.

 

 

Secció tercera. Incompatibilitats

 

**Article 49**

1. El personal comprés en l'àmbit d'aplicació d'aquesta llei no podrà compatibilitzar les seues activitats amb l'exercici, per si o mitjançant substitució, d'un segon lloc de treball, càrrec o activitat en el sector públic, tret dels supòsits previstos en la Llei d'Incompatibilitats de l'Estat.

2. L'aplicació del règim d'incompatibilitats s'ajustarà a la legislació estatal.

 

 

CAPÍTOL IV. De la carrera administrativa i de la formació   
 i perfeccionament del personal  funcionari de carrera

 

**Article 50**

1. La mobilitat del personal funcionari d'un lloc de treball a un altre de major nivell de destinació, o d'un grup a un altre de l'article 4, constitueix la carrera administrativa. Aquesta es fomentarà i racionalitzarà mitjançant els cursos de perfeccionament.

2. L'Administració  regularà un sistema periòdic de qualificació del personal que tindrà com a base la constitució d'unes juntes de qualificació, per cada departament, les quals valoraran el seu rendiment  i n'establiran una qualificació, la qual constarà en el seu expedient personal i haurà de ser motivada i comunicada.

En la regulació s'establiran la forma de constitució, la participació sindical i, si convé, la via de recursos contra les qualificacions de personal.

3. Les qualificacions d'aquestes juntes podran ser tingudes en compte en el moment de la provisió de llocs de treball per qualsevol dels sistemes establerts en aquesta llei.

 

**Article 51******[44]****

1. El manteniment per un funcionari o funcionària d'un mateix nivell de destinació, per un període de dos anys continuats o durant tres amb interrupció, inclús en llocs d'administracions diferents, determinarà l'assignació d'un grau personal a aquests. Si durant el temps en què s'ocupa un lloc es modifica el seu nivell, aquest temps es computarà amb el nivell més alt en què aquest lloc haguera estat classificat.

No obstant el que disposa el paràgraf anterior, el personal funcionari que obtinga un lloc de treball superior en més de dos nivells al corresponent al seu grau personal, consolidarà cada dos anys de serveis continuats el grau superior en dos nivells al que posseïsca, sense que en cap cas puga superar el corresponent al del lloc ocupat.

2. El grau personal haurà de constar en el Registre de Personal i en l'expedient del funcionari o de la funcionària. En la Generalitat Valenciana el reconeixement del grau personal correspondrà a la Conselleria d'Administració Pública.

3. El temps de permanència en la situació de serveis especials serà computat, a efectes de consolidació de grau personal, com a prestat en l'últim lloc ocupat en la situació de servei actiu o en el que posteriorment s'hagués obtingut per concurs.

4. El Govern Valencià o el Ple de la Corporació Local, si escau, podrà determinar l'adquisició dels graus mitjançant la superació de cursos de formació i altres requisit objectius.

El procediment d'accés als cursos i la fixació dels altres requisits objectius es fonamentarà exclusivament en criteris de mèrit i capacitat, i la selecció haurà de realitzar-se mitjançant concurs.

5. El personal funcionari de carrera que durant un període mínim de dos anys consecutius o tres amb interrupció, exercisca o haja exercit llocs d'alt càrrec del Consell de La Generalitat o d'una altra administració pública, exceptuats els llocs de Gabinet amb categoria inferior a director general, i sempre que haja sigut declarat en la situació de servicis especials durant el seu exercici, consolidarà el dret a la percepció del complement de destinació corresponent al seu grau personal incrementat en la quantitat necessària per a igualar-lo al valor del complement de destinació que anualment fixe per als directors generals de l'administració autonòmica la llei de pressupostos de La Generalitat o per als directors generals la llei de pressupostos de l'administració pública on el lloc va ser exercit.

Este dret es farà efectiu des del seu reingrés al servici actiu i mentre romanga en eixa situació. ****[45]****

 

**Article 52**

1. El personal funcionari tindrà dret, qualsevol que siga el lloc de treball que ocupe, a percebre almenys el complement de destinació dels llocs de nivell corresponent al del seu grau personal.

2. Els funcionaris o les funcionàries que cessen en el seu lloc de treball sense obtindre un altre pels sistemes previstos en l'article 20 quedaran a disposició de l'òrgan competent en matèria de personal de la conselleria respectiva o organisme, que podrà atribuir-los l'exercici provisional de funcions corresponents al seu grup de titulació mentre es produïsca la seua adscripció a un lloc de treball per l'òrgan corresponent de la conselleria amb competències en matèria de funció pública.

Esta adscripció, que tindrà caràcter provisional, serà comunicada a la conselleria que dispose de la vacant, amb caràcter previ a la incorporació del funcionari.

Estos funcionaris tindran preferència sobre els de nou ingrés per a ocupar un lloc corresponent al seu grau personal sempre que reunisquen els requisits del lloc. ****[46]****

3. El personal que cessa per alteració del contingut o supressió dels seus llocs mitjançant les corresponents relacions, i també el que ocupa llocs de lliure designació i siga separat del càrrec, continuaran percebent les retribucions complementàries corresponents al lloc que ocupaven, fins que siga nomenat per a ocupar un altre lloc de treball i durant un termini màxim de tres mesos, les retribucions complementàries corresponents al lloc que ocupava.

 

**Article 53**

1. La Generalitat facilitarà la promoció interna del personal funcionari, consistent en l'ascens des d'un grup de titulació a l'immediat superior d'acord amb la seua titulació específica. Amb este fi es reserva un nombre de llocs de treball que no podrà ser inferior al 40/% dels llocs vacants que es convoquen a oposicions o concurs-oposicions. Per a això, els funcionaris hauran de posseir la titulació exigida per a l'ingrés en el grup superior, haver prestat servicis efectius durant almenys dos anys com a funcionari de carrera en el grup de titulació inferior al del grup a què es pretén accedir, així com reunir els requisits i superar les proves que en cada cas establisca la Conselleria de Justícia i Administracions Públiques. ****[47]****

Aquestes proves podran dur-se a terme en convocatòries independents de les d'ingrés quan, per conveniència de la planificació general dels recursos humans, ho acorde el Govern Valencià.

Els que accedisquen al grup de titulació superior pel sistema de promoció interna tindran, en tot cas, preferència per a cobrir les llocs de treball vacants oferits sobre el personal  aspirant que no procedisca d'aquest torn.

Igualment, conservarà el grau personal que haguera consolidat en el grup de titulació de procedència, sempre que es trobe inclòs en l'interval de nivells corresponents al nou grup de titulació, i el temps de serveis prestats en aquell serà d'aplicació, si escau, per a la consolidació del grau personal.

El personal funcionari que siga titular amb destinació definitiva d'un lloc de treball classificat indistintament per a dos grups de titulació i accedisca pel sistema de promoció interna al grup superior, podrà adquirir la condició de funcionari del nou grup de titulació incorporant-se al mateix lloc que ocupava. ****[48]****

2. La Generalitat Valenciana organitzarà cursos de perfeccionament que faciliten la formació permanent del personal funcionari i la carrera administrativa.

Especialment, i conforme amb l'article 29 de la Llei d'Us i Ensenyament del Valencià, s'organitzaran els cursos específics per al personal funcionari de les administracions públiques de la Comunitat Valenciana que no puga acreditar, una vegada superades les proves d'accés, els coneixements del valencià mitjançant la presentació dels certificats i títols homologats per la Generalitat Valenciana.

3. Si el curs de perfeccionament constitueix requisit per a l'accés a un lloc de treball, caldrà un certificat d'aprofitament.

4. La Generalitat Valenciana organitzarà cursos de formació i perfeccionament del personal funcionari al servei de l'Administració Local. Amb aquesta finalitat, podran subscriure's els corresponents convenis de col·laboració.

 

 

CAPÍTOL V. Règim disciplinari

 

**Article 54**

Es fa extensiu al personal funcionari de la Generalitat Valenciana el règim disciplinari establit per la normativa de l'Estat.

Un reglament disciplinari regularà el procediment aplicador de sancions, en el qual, bàsicament, es tindran en compte els principis d'eficàcia i garantia.

 

 

CAPÍTOL VI. Règim retributiu

 

**Article 55**

Les retribucions del personal funcionari s'ajustaran a les normes bàsiques dictades per l'Estat i seran el resultat de l'aplicació dels conceptes següents:

1. Retribucions bàsiques

a) El sou que es corresponga amb l'índex de proporcionalitat assignat a cadascun dels grups establits en l'article 4 d'aquesta llei.

b) Els triennis: quantitat igual dins de cada grup dels esmentats en l'article 4 d'aquesta llei, assignats per cada tres anys de servei.

En el cas de mobilitat d'aquest personal d'un grup a un altre, conservarà el dret als triennis complits anteriorment i les fraccions del temps de servei que no completen un trienni seran acumulades al del nou grup a què accedisca.

Per aquests conceptes correspondran dos pagaments extraordinaris a l'any per un import mínim, cadascun d'aquests, al d'una mensualitat de sou i triennis, en els mesos de juny i desembre.

2. Retribucions complementàries:

a) La retribució del lloc concret de treball.

Aquesta retribució es descompon en el complement de destinació, d'acord amb els trenta nivells fixats en l'article 17 i repercutirà en l'adquisició del grau personal de l'article 51, i en el complement específic del lloc dirigit a retribuir les condicions particulars d'alguns llocs en atenció a la seua responsabilitat, especial dificultat tècnica, dedicació, incompatibilitat, perillositat o penositat.

b) El complement de productivitat destinat a retribuir el rendiment especial, l'activitat extraordinària i l'interés o la iniciativa amb què faça el seu treball.

Per a la possible aplicació, caldrà la consignació Pressupostària prèvia en el programa corresponent, i el seu responsable determinarà, d'acord amb la normativa de la Llei de Pressupostos de la Generalitat Valenciana, la quantia individual del complement i la seua percepció haurà de fer-se pública a la resta del personal funcionari dels organismes corresponents i a la  representació  sindicals.

c) Gratificacions per serveis de caràcter extraordinari, fora de la jornada normal, les quals mai no podran ser fixes en la quantia ni periòdiques en el pagament. Seran objecte de publicitat a la del personal funcionari de l'organisme i  a la representació sindical.

d) Indemnitzacions per raó del servei. Reglamentàriament s'ajustarà la quantia als costos causats per la realització dels serveis pels quals es meriten.

3. El sou del personal funcionari del grup A no podrà ser superior en més de tres vegades el sou del personal del grup E.

4. Les quanties de les retribucions bàsiques i complementàries regulades en aquesta llei, llevat de les referides a gratificacions per serveis extraordinaris, hauran de reflectir-se, per a cada exercici pressupostari, en la Llei de Pressupostos de les Administracions Públiques.

5. Les retribucions del personal funcionari interí seran les mateixes que percebria el de carrera del mateix grup si ocupara el mateix lloc de treball, exclosa la percepció de triennis.

 

**Article 55 bis******[49]****

1. Quan, amb subjecció a la normativa vigent, el funcionari realitze una jornada inferior a la fixada per al lloc de treball que ocupe, es reduiran les seues retribucions íntegres en la proporció corresponent.

2. Les retribucions bàsiques i complementàries dels funcionaris que es meriten amb caràcter fix i periodicitat mensual es liquidaran per dies, llevat dels triennis que es faran efectius d'acord amb la situació i els drets del funcionari el dia 1 del mes a què corresponguen i en el supòsit de cessament en el servei actiu per motius de defunció o jubilació, en aquest cas es faran efectives les mensualitats completes, excepte per a aquells funcionaris el règim de previsió social dels quals siga el Règim General de la Seguretat Social.

3. Sense perjudici del que disposa l'article anterior, les pagues extraordinàries que es meriten el dia u dels mesos de juny i desembre, ho seran amb referència a la situació i als drets del funcionari en aquestes dates, llevat en els casos següents:

a) Quan el temps de serveis prestats fóra inferior a la totalitat del període corresponent a una paga, aquesta es pagarà en la part proporcional que resulte segons els mesos i els dies de servei efectivament prestat.

b) Els funcionaris en servei actiu amb llicència sense dret a retribució meritaran pagues extraordinàries en les dates indicades, però la seua quantia experimentarà la reducció proporcional corresponent.

c) En el cas de cessament en el servei actiu, l'última paga extraordinària es meritarà el dia del cessament i amb referència a la situació i als drets del funcionari en aquesta data, però en quantia proporcional al temps de serveis efectivament prestats, llevat dels supòsits de jubilació o decès; en aquests casos, els dies del mes en què es produesca aquest cessament, es computaran com un mes sencer.

A l'efecte previst en el paràgraf anterior, el temps de duració de llicències sense dret a retribució no tindrà la consideració de serveis efectivament prestats.

4. Independentment del que preveu l'article anterior, la diferència, en còmput mensual, entre la jornada reglamentària de treball i l’efectivament realitzada pel funcionari donarà lloc, llevat justificació, a la corresponent deducció proporcional d'havers. De les deduccions que pertocaren s'informarà als representants sindicals periòdicament.

Per al càlcul del valor hora aplicable a aquesta deducció es prendrà com a base la totalitat de les retribucions íntegres mensuals que perceba el funcionari dividit per trenta, i aquest resultat pel nombre d'hores que el funcionari tinga obligació de complir, de mitjana, cada dia.

 

 

CAPÍTOL VII. Règim de Seguretat Social

 

**Article 56**

1. Al personal funcionari propi o de nou ingrés de la Generalitat Valenciana li serà d'aplicació el Règim General de la Seguretat Social.

2. El personal funcionari procedent d'altres administracions seguirà  sotmés al mateix règim de la Seguretat Social que se li aplicava amb anterioritat a la incorporació.

 

 

CAPÍTOL VIII. De la negociació col·lectiva del personal funcionari   
 de la Generalitat Valenciana

 

**Article 57**

Es reconeix al personal  funcionari de la Generalitat Valenciana el dret a la negociació col·lectiva a través de les seues organitzacions sindicals i dels òrgans representatius legalment establits en els termes següents:

Podran ser objecte de negociació i acord les matèries següents:

- L'increment de les  retribucions del personal funcionari i de la resta de personal de l'Administració  de la Generalitat Valenciana que calga incloure en el projecte de Pressupostos de la Generalitat Valenciana de cada any.

- La determinació i aplicació de les seues retribucions.

- Preparació dels plans d'oferta pública d'ocupació.

- Classificació i valoració dels llocs de treball.

- Sistemes d'ingrés, provisió i promoció professional.

- Condicions socials assistencials, de salut laboral, sindicals i, en general, totes aquelles que afecten les seues relacions amb l'Administració  en l'àmbit del seu treball o d'exercici de la llibertat sindical i drets que en deriven.

 

 

DISPOSICIONS ADDICIONALS

 

**Primera**

El personal al servei de l'Administració  de la Generalitat Valenciana, transferit pel Reial Decret 665/1986, de 21 de febrer, pendent d'integració, haurà de ser classificat pel Govern Valencià mitjançant un decret i se'n determinarà,  si escau, la integració, d'acord amb la naturalesa de les seues funcions i la titulació acadèmica exigida, en plantilles de  personal funcionari o de personal laboral.

 

**Segona******[50]****

*Suprimida*

 

**Tercera******[51]****

*Suprimida*

 

**Quarta******[52]****

*Suprimida*

 

**Cinquena******[53]****

*Suprimida*

 

**Sisena******[54]****

*Suprimida*

 

**Setena******[55]****

*Suprimida*

 

**Vuitena**

L'accés al grup C podrà dur-se a terme mitjançant la promoció interna des del grup D de l'àrea d'activitat o funcional corresponent, amb una valoració en la fase de concurs dels mèrits relacionats amb la carrera i els llocs exercits, el nivell de formació i l'antiguitat.

Amb aquesta finalitat, es requerirà la titulació establida en l'article 4 d'aquesta llei o una antiguitat de deu anys en el grup D, o de cinc anys i la superació d'un curs específic de formació al qual s'accedirà per criteris objectius.

 

**Novena******[56]****

1. Es crea el cos d'inspectors de tributs de la Generalitat, corresponent al grup A de titulació, l'ingrés en el qual es produirà pel sistema d'oposició lliure entre els qui es troben en possessió del títol de llicenciat en Dret o en Economia o en Administració i Direcció d'Empreses.

Quan així ho prevegen les convocatòries corresponents, els aspirants i les aspirants a l'ingrés, una vegada aprovades les proves selectives, hauran de superar un curs de formació de durada no superior a sis mesos. En aquest supòsits, els qui hagueren superat les proves selectives esmentades, podran ser nomenats inspectors o inspectores de tributs en pràctiques, amb els efectes econòmics que es determinen reglamentàriament.

2. Són funcions dels inspectors de tributs de la Generalitat totes aquelles de caràcter no directiu inherents a la gestió tributària de la Generalitat.

3. S'integren automàticament en el cos d'inspectors de tributs de la Generalitat Valenciana, amb ple reconeixement de la seua antiguitat en la funció pública i grau personal, els funcionaris i les funcionàries pertanyents al cos superior d'inspectors de finances de l'Estat que, en la data d'entrada en vigor d'aquesta disposició addicional es troben exercint llocs de treball en la Conselleria d'Economia, Hisenda i Administració Pública de la Generalitat Valenciana.

Alhora, s'integraran en el cos d'inspectors de tributs de la Generalitat Valenciana, en els mateixos termes del paràgraf anterior, els funcionaris i les funcionàries del cos superior d'inspectors de Finances de l'Estat que passen d'ara endavant a prestar serveis en l'àmbit funcional de l’Àrea de Tributs de la Direcció General de Tributs i Patrimoni de la Conselleria d'Economia, Hisenda i Administració Pública de la Generalitat, en virtut de processos de transferència de competències de l'administració de l'Estat a la de la Generalitat.

4. Podrà ingressar en el cos d'inspectors de tributs de la Generalitat Valenciana:

a) El personal funcionari de carrera del grup A de la Generalitat Valenciana que a data 31 de desembre de 1998 es trobe exercint, per qualsevol títol, llocs de treball d'administració general de la Conselleria d'Economia, Hisenda i Administració Pública que depenguen funcionalment de l'Àrea de Tributs de la Direcció General de Tributs i Patrimoni, sempre que haja exercit aquests llocs o altres de les mateixes característiques, de forma ininterrompuda, almenys des de l'1 de gener de 1997, i supere el curs selectiu que es convoque a l'efecte. El curs selectiu esmentat tindrà com a objectiu l'especialització i el perfeccionament d'aquest personal en les matèries pròpies de la gestió tributària de nivell superior, efectuant-se la qualificació mitjançant un procés d'avaluació continuada i proves finals.

b) El personal funcionari de carrera del grup A de la Generalitat Valenciana que a data 31 de desembre de 1998 es trobe en situació administrativa que comporte la reserva com a titular d'un lloc de treball d'administració general de la Conselleria d'Economia, Hisenda i Administració Pública que depenga funcionalment de l'Àrea de Tributs de la Direcció General de Tributs i Patrimoni, sempre que haja exercit, per qualsevol títol, llocs d'aquestes característiques almenys durant dos anys ininterromputs, haja estat prestant serveis en l'administració general de la Generalitat Valenciana durant tot el temps que s'extenga la reserva esmentada i supere el curs a què es refereix la lletra a) anterior.

c) El personal funcionari de carrera del grup B de la Generalitat Valenciana que, trobant-se a data 31 de desembre de 1998 en possessió de la titulació corresponent al grup A, es trobe exercint a aquesta data, per qualsevol títol, llocs de treball d'administració general de la Conselleria d'Economia, Hisenda i Administració Pública que depenguen funcionalment de l'Àrea de Tributs de la Direcció General de Tributs i Patrimoni, sempre que haja exercit aquests llocs o altres de les mateixes característiques, de forma ininterrompuda, almenys des de l'1 de gener de 1997, i supere el curs selectiu que es convoque a l'efecte. El curs selectiu esmentat tindrà com a objectiu la formació d'aquest personal en les tasques i responsabilitats corresponents al grup A de titulació, així com l'especialització i el perfeccionament en les matèries pròpies de la gestió tributària de nivell superior, efectuant-se la qualificació mitjançant un procés d'avaluació continuada i proves finals.

Els cursos selectius a què es refereixen les lletres anteriors seran convocats mitjançant una ordre del conseller o la conselleria competent en matèria de funció pública.

Els funcionaris i les funcionàries a què es refereixen les lletres precedents que superen els cursos selectius esmentats seran nomenats funcionaris del cos d'inspectors de tributs de la Generalitat Valenciana, i cessaran des d'aquell mateix moment en els llocs que es troben ocupant en aquella data, i se'ls encomanarà a partir d'aleshores l'ocupació provisional d'un lloc de treball del cos esmentat, mentre no obtindran la destinació definitiva en aquest pels procediments de concurs o lliure designació, d'acord amb el que estableixen les relacions de llocs de treball corresponents. L'antiguitat d'aquests funcionaris en el cos d'inspectors de tributs de la Generalitat Valenciana es computarà des de la data de presa de possessió en les destinacions provisionals esmentades. ****[57]****

5. S'autoritza el Govern Valencià perquè reglamentàriament desplegue tot allò que s'estableix en aquesta disposició, i, en particular, les funcions dels inspectors i les inspectores de tributs de la Generalitat Valenciana, l'ingrés en el cos d'inspectors de tributs i la seua provisió de llocs de treball. A aquests efectes es prioritzaran, en relació a la provisió, els mèrits específicament vinculats a la gestió tributària que concórreguen en els aspirants als llocs convocats. ****[58]****

 

**Desena******[59]****

Un. El personal laboral fix que ocupe un lloc de treball que es classifique com de naturalesa funcionarial en virtut de resolució o disposició reglamentària, podrà adquirir la condició de funcionari o funcionària de carrera i romandre en aquest lloc si compleix els requisits establits en l'article 12 d'aquesta llei, mitjançant la superació dels cursos de caràcter selectiu corresponents la qualificació dels quals s'efectuarà mitjançant un procés d'avaluació continuada i proves finals.

Dos. Els cursos que l'administració convoque a aquest efecte seran els adequats per a contrastar les aptituds de l'aspirant per a l'ocupació del lloc, excloent-ne les que ja tinguera acreditades en anteriors proves selectives d'accés.

Tres. El personal funcionari de carrera que ocupe un lloc de treball que es classifique de naturalesa laboral en virtut de resolució o disposició reglamentaria, podrà adquirir voluntàriament la condició de personal laboral fix i romandre en aquest lloc, i quedarà en la situació administrativa que legalment corresponga a la seua condició de funcionari.

Quatre. El personal que no participe en els processos assenyalats en els punts anteriors, o que, si és el cas, no supere els cursos que es convoquen, romandrà en els llocs de treball que ocupe, mantenint la condició de personal laboral o funcionari, segons corresponga, sense que aquesta circumstància puga constituir causa de remoció o cessament, però en cap cas, podrà passar a ocupar altres llocs de naturalesa distinta de la que tinga.

Cinc. Al personal laboral que obtinga destinació definitiva per canvi de lloc de treball per capacitat disminuïda, conforme a l'article 7.3 se li aplicarà el que disposen els paràgrafs anteriors. ****[60]****

 

**Onzena******[61]****

Un. En l'àmbit d'aplicació d'aquesta llei posen fi a la via administrativa els actes emanats del conseller o la consellera competent en matèria de funció pública i del director general o la directora general de Funció Pública, en relació amb les competències que tinguen atribuïdes en matèria de personal.

Dos. *Derogat* ****[62]****

 

**Dotzena******[63]****

1. Es crea el Cos Superior d'Interventors i Auditors de la Generalitat Valenciana, corresponent al grup A, al qual pertanyeran l'interventor general i el personal funcionari que ocupe els llocs de treball corresponents a les Viceintervencions Generals, a les Intervencions Delegades i a les Intervencions Delegades Adjuntes.

2. Els funcionaris i les funcionàries pertanyents al Cos Superior d'Interventors i Auditors de la Generalitat Valenciana exerciran les funcions que la Llei d'Hisenda Pública de la Generalitat Valenciana atribuïx a la Intervenció General.

3. Sense perjudici del que disposen els apartats següents, l'ingrés en el Cos Superior d'Interventors i Auditors de la Generalitat Valenciana es produirà pel sistema d'oposició lliure entre els que es troben en possessió del títol de llicenciat en Dret, o en Economia o en Administració i Direcció d'Empreses.

Quan així ho preveja la convocatòria, superades les proves selectives, els aspirants a l'ingrés hauran de superar un curs de formació no superior a sis mesos. En este cas, els que hagen superat les proves selectives referides en el paràgraf anterior, podran ser nomenats interventors o interventores en pràctiques, amb els efectes econòmics que es determinen reglamentàriament.

4. S'integrarà automàticament en el Cos Superior d'Interventors i Auditors de la Generalitat Valenciana, amb ple reconeixement de la seua antiguitat en la funció publica i grau personal:

a) El personal funcionari de carrera de l'administració de la Generalitat Valenciana i altres administracions públiques que, a l'entrada en vigor d'esta llei, ocupen els llocs de treball reservats al dit cos i reunisquen el requisit de ser funcionaris de carrera d'alguna de les escales, subescales, classes o cossos superiors d'Intervenció de qualsevol administració pública.

b) Aquells funcionaris i funcionàries que pertanyents a qualsevol de les escales, subescales, classes o cossos superiors d'Intervenció s'hi integren per via de transferències en la Funció Pública Valenciana.

5. Podrà incorporar-se al Cos Superior d'Interventors i Auditors de la Generalitat Valenciana, a través de la fórmula del concurs-oposició, el personal funcionari de carrera del Grup A de la Generalitat Valenciana que es trobe en possessió del títol de llicenciat en Dret, o en Economia o en Administració i Direcció d'Empreses, i que a l'entrada en vigor de la present disposició es trobe ocupant, per mitjà d'algun dels procediments previstos en l'article 20.1 d'esta llei, un lloc de treball dels que s'assenyalen en el punt 1r de la present disposició, sempre que acredite una experiència mínima de dos anys en l'exercici d'este.

El personal funcionari que supere el procés selectiu mencionat, que haurà de ser convocat per ordre de la conselleria competent en matèria de funció pública, serà nomenat funcionari o funcionària del Cos Superior d'Interventors i Auditors de la Generalitat Valenciana.

6. S'autoritza el Consell perquè reglamentàriament regule l'àmbit i extensió de les competències i del règim jurídic dels funcionaris i funcionàries pertanyents al Cos Superior d'Interventors i Auditors de la Generalitat Valenciana.

7. Els funcionaris i les funcionàries de la Generalitat Valenciana que no s'integren en el Cos Superior d'Interventors i Auditors de la Generalitat Valenciana, podran continuar ocupant llocs de treball reservats als funcionaris del dit cos en tant que estos no siguen coberts per funcionaris pertanyents al referit Cos Superior d'Interventors i Auditors.

 

**Tretze******[64]****

El personal tindrà dret a gaudir, durant cada any complet de servei actiu, d'un mes natural de vacances retribuïdes o de vint-i-dos dies hàbils si es fan fraccionades. En aquest darrer cas, podran gaudir-se en períodes, sense que cap d'ells siga inferior a set dies naturals consecutius.

Es considerarà com equivalent a mesos naturals un únic període continuat de vacances, que haurà de computar-se des de la data d'inici d'aquestes, fins el dia anterior del mes següent. En el cas que el servei prestat efectivament a l'administració siga inferior a un any, hom tindrà dret al gaudi dels dies de vacances que li corresponguen proporcionalment.

Així mateix, hom tindrà dret a un dia hàbil addicional en complir quinze anys de servei, al qual se n'afegirà un de més en complir els vint, vint-i-cinc i trenta anys de servei respectivament.

Aquest dret es farà efectiu a partir de l'any natural següent al del compliment dels anys indicats en el paràgraf anterior. Les llicències sense retribució no es consideraran per al còmput.

A l'efecte del que es preveu en aquest article, no es consideraran com a hàbils els dissabtes, sense perjudici de les adaptacions que s'establesquen per als horaris especials.

 

 

DISPOSICIONS TRANSITÒRIES

 

**Primera**

La determinació de la naturalesa funcionarial d'un lloc de treball en les corresponents relacions de lloc de treball, d'acord amb l'aplicació de la Llei 6/1990, de 14 de novembre, no implicarà el cessament del laboral o de la laboral que l'ocupava, qui hi podrà romandre, sense detriment de les seues expectatives de promoció professional.

Igual tractament tindrà el personal funcionari que puga ocupar un lloc que es classifique com a laboral.

En ambdues situacions el personal afectat, sempre que estiga en possessió de la titulació requerida per al lloc que ocupa, podrà integrar-se amb reconeixement de la seua antiguitat en el règim administratiu funcionarial, o laboral, mitjançant la superació de les proves específiques o cursos d'adaptació, si escau, que es convoquen. D'altra banda, romandrà en situació de personal a extingir en els llocs que exercia a l'entrada en vigor de la llei.

Els processos de funcionarització seran objecte de negociació amb els sindicats.

Hom facilitarà als candidats i a les candidates la formació necessària per a presentar-se a les proves en condicions idònies.

També es podrà acollir al sistema d'adaptació previst en els paràgrafs anteriors el personal que provinga d'altres administracions públiques mitjançant transferència o concurs, quan l'Administració d'origen, d'acord amb la seua normativa aplicable, no haguera conclòs el procés d'adaptació en la data d'integració a la Generalitat Valenciana.

Mentre no finalitze el procés d'adaptació del règim jurídic del personal de la Generalitat a la naturalesa dels llocs que ocupa, establit en la Llei 1/1996, de 26 d'abril, de la Generalitat, podrà adscriure's temporalment a llocs de naturalesa funcionarial el personal laboral fix de la Generalitat inclòs en l'àmbit d'aplicació de la llei esmentada, sempre que el lloc a ocupar temporalment siga d'idèntiques característiques a aquell pel qual la persona adscrita es funcionaritza, i que la persona esmentada reunisca els requisits generals del lloc de treball a què s'adscriu, tot entenent-hi la pertinença al grup de titulació en què estiga classificat el lloc i, si convé, trobar-se en possessió de la titulació específica exigida per al correcte exercici del lloc. ****[65]****

 

**Segona******[66]****

*Suprimida*

 

**Tercera**

1. Per a la regularització d'aquelles situacions derivades del procés d'estructuració de l'Administració Pública Valenciana, es procedirà als corresponents processos de selecció del personal funcionari que amb titulació adequada i experiència suficient estiga ocupant llocs de treball de nivell immediatament superior, classificats d'acord amb el Decret 143/1988, de 23 de setembre, del Consell de la Generalitat Valenciana.

2. El personal que haguera obtingut el nomenament com a habilitat anteriorment a l'entrada en vigor de la Llei 5/1994, de 24 d'octubre, es regirà per la legislació anterior a aquesta pel que fa a procediment d'adquisició de la condició de funcionari o laboral.

3. El personal que havent superat les proves d'accés d'acord amb la legislació anterior no haguera obtingut nomenament abans de l'entrada en vigor de la Llei 5/1994, de 24 d'octubre, es regirà pel que s'estableix en l'article 9 d'aquest Text Refós de la Llei de la Funció Pública Valenciana.

 

**Quarta**

El Govern de la Generalitat Valenciana convocarà, amb negociació sindical prèvia, en el termini de 9 mesos, per una sola vegada i amb caràcter excepcional, un concurs oposició lliure per a places de metges o metgesses i ATS d'Equips de Primera Atenció, en què es valoraran, fins a un màxim del 45% de la puntuació màxima exigida per a aprovar la fase d'oposició, el temps efectiu de serveis prestats pel personal funcionari interí de l'antic cos de funcionaris tècnics al servei de la sanitat local en places transferides a la Comunitat Autònoma Valenciana.

La Conselleria de Sanitat i Consum farà cursos de formació per a aquest personal.

 

**Cinquena**

El règim transitori de les situacions d'excedència voluntària per cura de fills o filles, serà l'establit per la disposició transitòria única de la Llei 4/1995, de 23 de març, de Regulació del Permís Parental i per Maternitat.

 

**Sisena******[67]****

1. S'aprova un Pla d'Estabilitat Laboral amb caràcter excepcional, que desplegarà el Consell per mitjà de Decret, i al qual s'incorporaran les Ofertes d'Ocupació Públic vigents, excepte les proves selectives ja convocades. La vigència del dit Pla serà fins al 31 de desembre de 2006.

2. Les proves selectives que es realitzen a l'empara del Pla d'Estabilitat Laboral es realitzaran pel sistema de concurs-oposició lliure, i hauran d'estar convocades durant el seu període de vigència.

Les dites proves selectives s'avaluaran amb un total de 100 punts, dels quals 60 correspondran a la fase d'oposició i 40 a la fase de concurs, conforme al que disposa l'annex I. En tot cas, en la fase de concurs, es valorarà com a mèrit l'experiència professional, fent possible l'obtenció d'una puntuació equivalent al trenta-dos per cent del total de les proves.

Queden exceptuats del sistema de selecció previst en el Pla d'estabilitat laboral els llocs de treball adscrits al cos d'inspectors de tributs de la Generalitat Valenciana l'ingrés dels quals en la fase d'oposició, es regirà pel que hi ha exposat en el capítol III del Decret 139/2000, de 26 de setembre, del govern valencià pel qual s'aprova el Reglament del cos d'inspectors de tributs de la Generalitat Valenciana (DOGV número 3854 de 10.10.00). També queden exclosos els llocs d'investigadors, doctors regulats en l'article 29.1.1) del Decret 233/1991, de 9 de desembre, del Consell de la Generalitat Valenciana, pel qual s'aproven el Reglament de l'Institut Valencià d'Investigacions Agràries, l'ingrés dels quals es regirà íntegrament pel que hi ha disposat en l'article 35 de l'esmentat decret.

3. Les previsions compreses en la present llei, referides a la Millora d'Ocupació, així com les contingudes en el desplegament reglamentari corresponent, es duran a terme, amb negociació prèvia amb els representants dels empleats públics, una vegada concloga el Pla d'Estabilitat Laboral.

 

**Setena******[68]****

Durant la vigència del Pla d'Estabilitat Laboral la promoció interna dels funcionaris de carrera, regulada en l'article 53 d'esta llei, es realitzarà, per als del sector d'Administració General, fonamentalment, pel sistema de conversió directa de places; i per al sector d'Administració Especial, quan no siga possible la conversió directa de places, per mitjà de la reserva d'un percentatge de vacants, d'acord amb l'annex II.

 

 

DISPOSICIÓ DEROGATÒRIA ****[69]****

 

Queden derogats tots aquells preceptes d'altres normes i disposicions del mateix rang o d'un rang inferior, que s'oposen o contradiguen el que disposa el present text refós i, expressament, la disposició transitòria segona del Decret 33/1999, del Consell, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa del personal comprés en l'àmbit d'aplicació de la Llei de la Funció Pública Valenciana. Els procediments de provisió de llocs de treball que a l'entrada en vigor de la present disposició derogatòria s'estiguen regint pel que disposa la mencionada disposició transitòria segona del Decret 33/1999, de 9 de març, del Consell, es regularan, adjudicant-se els llocs, de conformitat amb el que esta disposa.

 

 

DISPOSICIONS FINALS

 

**Primera**

El Govern Valencià desplegarà reglamentàriament aquesta norma en allò que calga per a l'execució correcta.

 

**Segona**

La normativa estatal en matèria de règim jurídic de la funció pública regirà amb caràcter supletori a aquest text refós i al seu desplegament reglamentari.

 

**Tercera**

Aquesta llei entra en vigor l'endemà de la publicació en el Diari Oficial de la Generalitat Valenciana.

 

València, 24 d'octubre de 1995

 

El president de la Generalitat Valenciana,  
 EDUARDO ZAPLANA HERNÁNDEZ-SORO

 

El conseller d'Administració Pública,  
 JOSÉ JOAQUÍN RIPOLL SERRANO 

 

 

 

Annex I   
 Valoració de les proves selectives compreses  
  en el Pla d'Estabilitat Laboral ****[70]****

 

 

I. La fase d'oposició, la superació de la qual serà sempre obligatòria, es valorarà amb un total de 60 punts i consistirà en una prova teoricopràctica basada fonamentalment en els continguts dels llocs convocats.

Per als llocs de treball corresponents als grups de titulació C, D i E, es realitzarà una única prova consistent en un test, que contindrà qüestions teòriques i pràctiques, que es valorarà de 0 a 60 punts, i per a la superació de la qual s'haurà d'obtindre un mínim de 30 punts, contestant correctament almenys el 50 per cent de les qüestions.

Per als llocs de treball corresponents als grups de titulació A i B, la prova es dividirà en dues parts, la primera de les quals consistirà en un test sobre qüestions teòriques, mentre que la segona consistirà en el desenrotllament d'un supòsit pràctic. Cada una de les parts es valorarà de 0 a 30 punts, serà imprescindible obtindre un mínim de 30 punts en conjunt per superar-la, i s'establix un mínim de 12 punts en cada una de les proves.

 

II. La fase de concurs es valorarà amb un total de 40 punts, conforme al barem següent:

1. Experiència:

- L'experiència en llocs de treball de l'administració del Consell de la Generalitat Valenciana o dels organismes autònoms les competències en matèria de personal dels quals s'exercesquen per la Conselleria de Justícia i Administracions Públiques segons el que hi ha disposat en l'article 27 de la Llei de funció pública valenciana, que pertanyen al mateix grup de titulació i igual naturalesa jurídica, sector i especialitat o categoria laboral al dels llocs convocats a raó de 0,60 punts per cada mes complet de servei en actiu.

- L'experiència en llocs de treball de l'administració del Consell de la Generalitat Valenciana, o dels seus organismes autònoms les competències en matèria de personal dels quals s'exercesquen per la Conselleria de Justícia i Administracions Públiques segons allò disposat en l'article 27 de la Llei de la funció pública valenciana, no contemplats en l'apartat anterior a raó de 0,15 punts per cada mes complet de serveis en actiu.

- L'experiència en altres administracions públiques o en el sector privat, en treballs per compte aliè, autònoms i professionals, en llocs amb funcions equivalents a les dels llocs convocats, a raó de 0,05 punts per mes complet de serveis en actiu.

- No obstant això, als funcionaris transferits se'ls computarà els serveis prestats en les seues administracions d'origen d'acord amb el que hi ha disposat en l'apartat 1 o 2 segons procedesca.

- Als efectes del que hi ha disposat en aquest barem, es considerarà que els llocs de l'administració del Consell de la Generalitat Valenciana i dels organismes autònoms les competències en matèria de personal dels quals s'exercesquen per la Conselleria de Justícia i Administracions Públiques segons el que disposa l'article 27 de la Llei de funció pública valenciana, la naturalesa jurídica o sector de la qual haja variat en virtut de processos legals d'adaptació, han tingut sempre la naturalesa jurídica i sector que tinguen assignats en el moment de l'acabament del termini de presentació d'instàncies de la convocatòria corresponent.

- En qualsevol cas la puntuació màxima a assolir, per experiència, no podrà superar els 32 punts.

 

2. Formació:

- El coneixement del valencià, acreditat per mitjà de certificat expedit per la Junta Qualificadora de Coneixements de Valencià:

1 punt pel coneixement oral,

2 punts pel grau elemental,

3,5 punts pel grau mitjà,

5 punts pel superior.

- El coneixement d'idiomes comunitaris, fins a un màxim de 2 punts, a raó de 0,40 punts per curs o la seua equivalència si es tracta de cicles, corresponent al títol expedit per la universitat o Escola Oficial d'Idiomes.

- Per la possessió de títols acadèmics superiors a l'exigit en la convocatòria, a raó d'1,5 punts per títol, fins a un màxim de 3 punts.

En tot cas la puntuació màxima a aconseguir, per formació, no podrà superar els 8 punts.

 

 

 

Annex II   
 Promoció interna per conversió directa de places ****[71]****

 

1. En el sector d'Administració General es procedirà a la promoció interna, per mitjà del sistema de conversió directa dels llocs de treball dels qui superen els processos, i es convocaran els llocs següents:

- Promoció del grup E de titulació al grup D: 300 llocs.

- Promoció del grup D de titulació al grup C: 1.120 llocs.

- Promoció del grup C de titulació al grup B: 180 llocs.

- Promoció del grup B de titulació al grup A: 40 llocs.

 

2. La promoció interna mitjançant conversió directa de llocs es durà a terme a través de dos procediments o torns, a cada un dels quals es destinarà la meitat dels llocs. Un d'ells consistirà en la superació d'un curs selectiu, amb avaluació contínua i proves finals, que realitzaran qui, reunint els requisits legals per a la promoció interna, hagen superat prèviament un concurs de mèrits. L'altre consistirà en la superació d'una oposició, a la qual podran concórrer tots els que reunisquen els requisits legals per a la promoció interna.

 

3. En el sector d'Administració Especial i per al personal laboral, la promoció interna se durà a terme, en cada col·lectiu o especialitat, preferentment mitjançant conversió directa de llocs si fóra possible, o mitjançant reserva de vacants, sempre que, d'una o altra forma, la promoció interna abaste el 50 per cent de les places que es convoquen per al dit col·lectiu o especialitat en el Pla d'Estabilitat Laboral.

 

 

 

---

****[1]****  Text publicat per la [**Resolució de 23 de novembre de 1995, de la directora general de Relacions Institucionals**](https://www.dogv.gva.es/va/eli/es-vc/res/1995/11/23/(1)/), per la qual s'ordena, de nou, la publicació del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, tal com l'aprovà el Consell de la Generalitat Valenciana. (DOGV núm. 2637 de 30.11.1995) Ref. Base de dades 3052/1995.

****[2]****  L’últim paràgraf de l’article 4 és modificat per l’apartat 1 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/), de Mesures de Gestió Administrativa i Financera i d'Organització de la Generalitat. (DOGV núm. 3153 de 31.12.1997) Ref. Base de dades 4186/1997.

****[3]****  El primer paràgraf de l’article 5.2 és modificat per l’article cinqué de la [**Llei 8/1995, de 29 de desembre**](https://www.dogv.gva.es/va/eli/es-vc/l/1995/12/29/8/), de la Generalitat Valenciana, de Mesures Fiscals, Administratives i d'Organització, de la Generalitat Valenciana. (DOGV núm. 2657 de 31.12.1995) Ref. Base de dades 3208/1995.

****[4]****El paràgraf primer de l’apartat 1 de l’article 6 és modificat per l’article 106 de la [**Llei 12/2009, de 23 de desembre**](https://www.dogv.gva.es/va/eli/es-vc/l/2009/12/23/12/), de Mesures Fiscals, de Gestió Administrativa i Financera, i d'Organització de la Generalitat. (DOGV núm. 6175 de 30.12.2009) Ref. Base de dades 014617/2009.

****[5]****L’apartat 2 de l’article 7 és modificat per l’article 45 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/), de la Generalitat, de Mesures Fiscals, de Gestió Administrativa i Financera, i d'Organització de La Generalitat.] (DOGV núm. 5166 de 30.12.2005) Ref. Base de dades 6570/2005.

****[6]****L’apartat 3 de l’article 7 és introduït per l’article 45 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[7]****L’apartat 1.b) de l’article 9 és modificat per l’article 46 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[8]****  L’article 11 és modificat per l’apartat 2 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[9]****  L’apartat segon de l’article 16 és modificat per l’apartat 3 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[10]****El paràgraf segon de l’apartat 3 de l’article 16 és modificat per l’article 27 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/), de Mesures Fiscals, de Gestió Administrativa i Financera, i d'Organització de la Generalitat. (DOGV núm. 5416 de 28.12.2006) Ref. Base de dades 6797/2006.

****[11]****L’apartat 4 de l’article 16 és modificat per l’article 63 de la [**Llei 9/1999, de 30 de desembre**](https://www.dogv.gva.es/va/eli/es-vc/l/1999/12/30/9/), de mesures fiscals, de gestió administrativa i financera, i d'organització de la Generalitat Valenciana. (DOGV núm. 3657 de 31.12.1999) Ref. Base de dades 3966/1999.

****[12]****  El paràgraf tercer de l’article 16.6 és modificat per l’article sisé de la [**Llei 8/1995, de 29 de desembre**](https://www.dogv.gva.es/va/eli/es-vc/l/1995/12/29/8/).

****[13]****  L’apartat vuité de l’article 16 és modificat per l’apartat 4 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[14]****El paràgraf primer de l’apartat 10 de l’article 16 és modificat per l’article 47 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[15]****L’apartat 10 de l’article 16 és modificat per l’article 48 de la [**Llei 9/2001, de 27 de desembre**](https://www.dogv.gva.es/va/eli/es-vc/l/2001/12/27/9/), de Mesures Fiscals, de Gestió Administrativa i Financera, i d'Organització de la Generalitat Valenciana. (DOGV núm. 4158 de 31.12.2001) Ref. Base de dades 5309/2001.

****[16]****L’apartat 11 de l’article 16 és modificat per l’article 28 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[17]****L’article 18 bis és introduït per l’article 29 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[18]****  La lletra b) de l’apartat primer de l’article 20 és modificada per l’apartat 5 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[19]****  L’apartat c) del punt 1 de l’article 20 és introduït per l’article seté de la [**Llei 8/1995, de 29 de desembre**](https://www.dogv.gva.es/va/eli/es-vc/l/1995/12/29/8/).

****[20]****  L’apartat d) del punt 1 de l’article 20 és introduït per l’article seté de la [**Llei 8/1995, de 29 de desembre**](https://www.dogv.gva.es/va/eli/es-vc/l/1995/12/29/8/).

****[21]****L’apartat e) de l’article 20.1 és introduït per l’article 22 de la [**Llei 10/1998, de 28 de desembre de 1998**](https://www.dogv.gva.es/va/eli/es-vc/l/1998/12/28/10/), de Mesures Fiscals, de Gestió Administrativa i Financera, i d'Organització de la Generalitat Valenciana. (DOGV núm. 3404 de 31.12.1998) Ref. Base de dades 3252/1998.

****[22]****L’apartat 2 de l’article 20 és modificat pels article 49 i 50 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[23]****L’últim paràgraf de l’apartat 2 de l’article 20 és introduït per l’article 30 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[24]****El segon paràgraf de l’article 20.4 és modificat per l’article 53 de la [**Llei 16/2003, de 17 de desembre**](https://www.dogv.gva.es/va/eli/es-vc/l/2003/12/17/16/), de Mesures Fiscals, de Gestió Administrativa i Financera, i d'Organització de la Generalitat Valenciana. (DOGV núm. 4654 de 19.12.2003) Ref. Base de dades 5532/2003.

****[25]****L’apartat 5 de l’article 20 és modificat per l’article 31 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[26]****L’apartat 7 de l’article 20 és modificat per l’article 51 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[27]****  El punt 8 de l’article 20 és introduït per l’article seté de la [**Llei 8/1995, de 29 de desembre**](https://www.dogv.gva.es/va/eli/es-vc/l/1995/12/29/8/).

****[28]****L’article 20 bis és introduït per l’article 32 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[29]****L’apartat 1 de l’article 22 és modificat per l’article 33 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[30]****L’apartat g) de l’article 27.1 és modificat per l’article 52 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[31]****  La lletra c) de l’apartat primer de l’article 33 és modificada per l’apartat 6 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[32]****  L’apartat segon de l’article  33 és modificat per l’apartat 6 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[33]****  L’apartat primer de l’article 34 és modificat per l’apartat 7 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[34]****L’apartat i) de l’article 35 és introduït per l’article 34 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[35]****  El punt dos de l’article 36 és suprimit per l’article seté de la [**Llei 8/1995, de 29 de desembre**](https://www.dogv.gva.es/va/eli/es-vc/l/1995/12/29/8/).

****[36]****L’apartat A) del número 1 de l’article 37 és modificat per l’article 18 de la [**Llei 10/1998, de 28 de desembre de 1998**](https://www.dogv.gva.es/va/eli/es-vc/l/1998/12/28/10/).

****[37]****  La lletra B) de l’apartat primer de l’article 37 és modificada per l’apartat 8 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[38]****El segon paràgraf de l’apartat 2 de l’article 37 és introduït per l’article 35 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[39]****L’apartat 4 de l’article 37 és modificat per l’article 36 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[40]****L’apartat 6 de l’article 37 és introduït per l’article 37 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[41]****La lletra i de l’apartat 1 de l’article 41 és modificada per l’article 38 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[42]****  L’apartat primer de l’article 44 és modificat per l’apartat 9 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[43]****L’apartat 4 de l’article 45 és introduït per l’article 39 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[44]****La disposició addicional vuitena de la [**Llei 9/1999, de 30 de desembre**](https://www.dogv.gva.es/va/eli/es-vc/l/1999/12/30/9/) estableix:

*“L'antiguitat en els llocs de treball a què fa referència l'article 51 de la Llei de funció pública valenciana serà d'aplicació al personal laboral fet funcionari a l'empara a de la Llei 1/1996, de 26 d'abril, de la Generalitat Valenciana, d'adaptació del règim jurídic del personal de la Generalitat Valenciana a la naturalesa dels llocs que ocupa.*

*Cosa per la qual es reconeix l'antiguitat esmentada a l'efecte de la consolidació de grau personal, al personal laboral fixe que va accedir a la condició de funcionari de la Generalitat mitjançant els cursos i les proves desenvolupats de conformitat amb la Llei 1/1996 esmentada en el paràgraf anterior.”*

****[45]****L’apartat 5 de l’article 51 és introduït per l’article 53 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[46]****L’apartat 2 de l’article 52 és modificat per l’article 40 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[47]****El paràgraf primer de l’apartat 1 de l’article 53 és modificat per l’article 54 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[48]****L’últim paràgraf de l’apartat 1 de l’article 53 és modificat per l’article 41 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[49]****  L’article 55 bis és introduït per l’article nové de la [**Llei 8/1995, de 29 de desembre**](https://www.dogv.gva.es/va/eli/es-vc/l/1995/12/29/8/).

****[50]****La disposició addicional segona és suprimida per l’article 42 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[51]****La disposició addicional tercera és suprimida per l’article 42 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[52]****La disposició addicional quarta és suprimida per l’article 42 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[53]****La disposició addicional cinquena és suprimida per l’article 42 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[54]****La disposició addicional sisena és suprimida per l’article 42 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[55]****La disposició addicional setena és suprimida per l’article 42 de la [**Llei 10/2006, de 26 de desembre**](https://www.dogv.gva.es/va/eli/es-vc/l/2006/12/26/10/).

****[56]****  La disposició addicional novena és introduïda per l’apartat 10 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[57]****L’apartat 4 de la disposició addicional novena és modificat per l’article 20 de la [**Llei 10/1998, de 28 de desembre de 1998**](https://www.dogv.gva.es/va/eli/es-vc/l/1998/12/28/10/).

****[58]****L’apartat 5 de la disposició addicional novena és modificat per l’article 20 de la [**Llei 10/1998, de 28 de desembre de 1998**](https://www.dogv.gva.es/va/eli/es-vc/l/1998/12/28/10/).

****[59]****La disposició addicional desena és introduïda per l’article 19 de la [**Llei 10/1998, de 28 de desembre de 1998**](https://www.dogv.gva.es/va/eli/es-vc/l/1998/12/28/10/).

****[60]****L’apartat cinc de la disposició addicional desena és introduït per l’article 55 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[61]****La disposició addicional onzena és modificada per l’article 47 de la [**Llei 9/2001, de 27 de desembre**](https://www.dogv.gva.es/va/eli/es-vc/l/2001/12/27/9/).

****[62]****L’apartat dos de la disposició addicional onze es derogat per la disposició derogatòria primera de la [**Llei 16/2003, de 17 de desembre**](https://www.dogv.gva.es/va/eli/es-vc/l/2003/12/17/16/).

****[63]****La disposició addicional dotzena és introduïda per l’article 49 de la [**Llei 16/2003, de 17 de desembre**](https://www.dogv.gva.es/va/eli/es-vc/l/2003/12/17/16/).

****[64]****La disposició addicional tretze és introduïda per l’article 104 de la [**Llei 12/2004, de 27 de desembre**](https://www.dogv.gva.es/va/eli/es-vc/l/2004/12/27/12/), de Mesures Fiscals, de Gestió Administrativa i Financera, i d'Organització de la Generalitat Valenciana  (DOGV núm. 4913 de 29.12.2004 - Ref. Base de dades 5889/2004), rectificat per la [**Correcció d'errades de la Llei 12/2004**](https://www.dogv.gva.es/va/eli/es-vc/l/2004/12/27/12/corrigendum/11892990/) publicada en el DOGV núm. 4948 de 17.02.2005 (Ref. Base de dades 0867/2005)

****[65]****  L’últim paràgraf de la disposició transitòria primera és introduït per l’apartat 11 de l’article 23 de la [**Llei 14/1997, de 26 de desembre**](https://www.dogv.gva.es/va/eli/es-vc/l/1997/12/26/14/).

****[66]****La disposició transitòria segona és suprimida per l’article 50 de la [**Llei 16/2003, de 17 de desembre**](https://www.dogv.gva.es/va/eli/es-vc/l/2003/12/17/16/).

****[67]****La disposició transitòria sisena és introduïda per l’article 51 de la [**Llei 16/2003, de 17 de desembre**](https://www.dogv.gva.es/va/eli/es-vc/l/2003/12/17/16/).

****[68]****La disposició transitòria setena és introduïda per l’article 51 de la [**Llei 16/2003, de 17 de desembre**](https://www.dogv.gva.es/va/eli/es-vc/l/2003/12/17/16/).

****[69]****La disposició derogatòria és modificada per l’article 56 de la [**Llei 14/2005, de 23 de desembre**](https://www.dogv.gva.es/va/eli/es-vc/l/2005/12/23/14/).

****[70]****L’annex I és introduït per l’article 51 de la [**Llei 16/2003, de 17 de desembre**](https://www.dogv.gva.es/va/eli/es-vc/l/2003/12/17/16/).

****[71]****L’annex II és introduït per l’article 51 de la [**Llei 16/2003, de 17 de desembre**](https://www.dogv.gva.es/va/eli/es-vc/l/2003/12/17/16/).


Còpia Permalink ELI